text:
Hooreejo leydi Senegaal Makki Sal, tiiminii hannde njillu mum to rewo Senegaal ngu o fuɗɗinoo gila ñalnde Hooree-biir, 12/06/2021. Ko njillu ɓooyngu dumiingu hakke yontere (12-19 Korse 2021). O yilliima heen diiwal St. Louis e diiwal Maatam. Ko ɗeeɗoo diiwe ɗiɗi soomi ko wonno hanki leydi Fuuta Tooro to bannge Senegaal. Ndeke eɗen mbaawi wiyde he nder ndee ɗoo yontere, laamu Senegaal eggi fayti Fuuta Tooro.
jokku taro
Like this:
Like Loading...
Ñande 11 Duujal (Mai) 1973, Omar Bolondee Joop sagata feeloyaŋke-filosof senegaalnaajo luutndinooɗo laamu hooreejo Lewopool Sedaar Seengor, yiita ene hawri e lajal, tawi omo sokanoo e kasoo e Duunde Gore ndee. Ko ene wona jooni duuɓi cappanɗe Joy, yiyannde laamu nde, so wi’de ko o baraaɗo, heewɓe ene calii ɗum, ɓeen jagguɓe wonnde ko woni goonga koo, koo o baraaɗo. Artude e dew-rewe harbiyanke Bolondee Joop ko njiilaw (miijitaade) e dumunna waylitaare (rèvolution) he nder Senegaal.
Jokku Taro
Like this:
Like Loading...
Ko ɓooyaani ko, laamu Muritani ƴettii kuule kese ngam ittude ɗemngal Farayse he ɗemɗe kaalateeɗe he nder Batirdu Ngenndi he, ɓe lomtiinii ɗoon ɗemɗe ngenndiije Muritani, woni Pulaar Sooniŋkoore e Jolfe (Wolof) yantude e Arabeere. Sinno rewiino ɗo foti rewde ɗoo ɗuum ko kabaaru belɗo wonan’de ɓeen haɓantenooɓe ngam yoo ɗemɗe ngenndiije ɗee keɓtine fotde duuɓi jooni keewɗi.
jokku taro
Like this:
Like Loading...
Umaro Muktaar Sissoco Embalo, suɓaama hooreejo leydi Gine-Bisaawo caggal toɗɗe maɓɓe ɗimme baɗnooɗe ñalnde 29 Bowte 2019, ɗe o dañi 53.55 %. Hannde, 3 Siilo 2020 omo jogori fiileede laamɗo leydi e jooɗaade he dow jappeere laamu Gine-Bisaawo.
Jokku taro
Like this:
Like Loading...
Ko ñalnde Mawbaare (Talaata) 1 Mbooy
(Mars) 1977, he saanga beetawe, Koolaaɗo Kuuɓal Fedde Ngootaagu
Afrik garwaniijo o maayi he nder dummbirdu 52 to Camp Boiro,
Konaakiri leydi Lagine (la Guinée).
Duuɓi cappanɗe nay e ɗiɗi (42)
njawtii caggal ko ɗum waɗi, kono sukaaɓe Afriknaaɓe heewɓe
nganndinaaka holi oo ɓiyɗo Pullo, gorko Afriknaajo, kaɓanaaɗo
ngam rokkitde Afrik jeytaare e ndimaagu mum. Hare hakkilantaagal e
ñeeñal nde o sippiraa he nder batuuji winndereyankeeji, ɗi he nder
mum en hay añɓe makko ene keɓtini haayaneede mo konngol e laaɓtude
makko jiyanɗe. Darnde makko he mahde ngootaagu leyɗeele Afrik ngam
haa mbaawa tabitin’de nguun ndimaagu e ndeen jeytaare ko huunde
seedtinnde.
Jokku Taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...


c: text/html

text:
26 desaambar 2017 ko ñalngu teskinngu e daartol leydi Liberiyaa sibu ko ngol woni go’o ko lomlomtondiral dewrungal e woote ina waɗa e leydi hee gila 1944, kono kadi, sabu toɗɗegol ɓurnooɗo lollirde waawde fettude bal hooreejo leydi. Oon woni biyeteeɗo George Weah. Ko ngol wonnoo tataɓol ko omo birga ardaade leydi ndii : gadanol ngol ko e 2005, nde o fooɗondirnoo e Ellen Johnson Sirleaf, ɗiɗmol ngol ko e 2011, ɗo o sukkunoo e kanndidaa biyeteeɗo Winston Tubman.
Ellen Johnson, debbo gidiiɗo ardaade leydi e nder Afrik, jahroowo hikka e duuɓi 78, ko kañum felliti woppude laamu caggal duuɓi 12 ngardiigu leydi ndii e nde miijii wonde leydi ndii heblaniima lomlomtondiral. Ina wayi no o juumaani sibu woote ɗee mbaɗii e deeƴre haa hooreejo keso waawii toɗɗeede.
George Weah ina yahra hikka e duuɓi 51. Ko o pettoowo bal ŋanaa o wonnoo sibu, e fettooɓe afriknaaɓe ɓee fof, ko kanko tan dañi rokkeede ko wiyetee ballon d’or koo (bal kaŋŋe). Ɗum waɗnoo ko e hitaande 1995, tawi omo fetta e kolob biyeteeɗe Milan AC. O fettiino bal e nokkuuji keewɗi, gila e Kamaruun haa Farayse, Itaali, Angalteer haa to Emiraaji Arab dentuɗi hade makko ɓoortude paɗe e ɓoornaade wutte politik, sabu, e wiyde makko « yiɗde leydi makko e horsinde yimɓe mum » e « ngam naftude leydi makko » ndi nganndu-ɗaa, gila kitaale 1990, wonnoo ko e kareeli ɓesngu bonɗi, deeƴre arti e mum tan ko e hitaande 2003.
Weah woppirnoo jaŋde ko e jaŋde hakkundeere ngam fettoyde bal. Kono o ɓamtiino jaŋde ngam heblanaade wonde mawɗo leydi, o woni e janngude ko faati e sariya nder duɗal jaaɓi-haaɗtirde Amerik gootal…
Bookara Aamadu Bah

robotstxt: allowed

filter: keep


text:
Gorko ngenndiyanke jaɓɗo janngude e jannginde pulaar mo hono mum weɓaani gorko mo Siñcu buubu Maka(jaraale Siñcu Buubu Maka:Siñcu Buubu Maka e wuro Buubu,ƴiɓɓe e ƴiiwoole wuro ƴiiwaata nayi mbewla Baltungel wali kaŋŋe.Nawel Baaba Yero,Takkii baari huñnjooɓe bubduɓel e dow laabi diidee e yommbayru beeli.Naatirgol jarli jaltirgol gayi dimmaaɗi.Bargo tokooso e mawngo.Hurmbusel e dow laabi.
Gorko ngenndiyanke jaɓɗo janngude e jannginde pulaar mo hono mum weɓaani gorko mo Siñcu buubu Maka(jaraale Siñcu Buubu Maka:Siñcu Buubu Maka e wuro Buubu,ƴiɓɓe e ƴiiwoole wuro ƴiiwaata nayi mbewla Baltungel wali kaŋŋe.Nawel Baaba Yero,Takkii baari huñnjooɓe bubduɓel e dow laabi diidee e yommbayru beeli.Naatirgol jarli jaltirgol gayi dimmaaɗi.Bargo tokooso e mawngo.Hurmbusel e dow laabi.
Ladee sori e suudu baawe, sabbundu ŋaakooje.Beelel dulli e gawduule.Koyli siloodu gesel baaba Yero,takkii jeyi Ñokkannaaɓe Baari sago e dow laai.Caltol e dow ruus mawndu beeli.Faram farde mbabba,Amosal e Buso beeli.Sanndigi simmbooɓe weli ngara Baaba Demmba,Weli sukaaɓe e mawɓe ɗaccaa jooɗiiɓe.Kofel Sammba baari,Jaaɓel Demmba gaynaako ɗo huufii Neere e ballaaga,wuro Buubu Jibeeri e Aali.Alfakka mawna hoore teddi roondaaki mbanndu.(Usmaan Sammba Joŋ)
Kanko Usmaan Sammba Joŋ ɓurɗo lollirde Baaba maabel joŋ o tuggi janngude ɗemngal ngal ko gila hitaande 1991 to ɗuɗal liyetina Bah Abdul Ŋuddus to Nuwaasot caggal ɗum o janngii to Nuwaadibu tuggi 1993 haa 1995.Ko e hitaande 1995 o heɓi seedantaagal tolno e oon sahaa wonnoo seernaaɓe makko ko Najiiru Sih e Aamadu Joop mo Njorol e Usmaan Gise e Mansuur Haaruna Joop.Caggal ɗum o jokkii to ceerno Kayyaa Joop ko fayti e karallaagal jannginde e celluka pulaar.
Fooyre Ɓamtaare(FƁ):Hol ko njiy-ɗaa e nafoore jaŋde pulaar?
Baaba Joŋ(BJ):Jaŋde pulaar ina heewi nafooje no feewi sanne sibu idii fof jaŋde nde ina feɗɗita hakkille neɗɗo haa waawa miijaade e waawde lelnude konngol pulaar,ko soɗorɗe mawnde wonannde jiɗɗo janngude ɗemɗe goɗɗe haa teeŋti e ngal farayse e ina jeyaa e nafooje ɗe kadi winndude haajuuji mum gila e jime haa heɓi fefte ekn…..
FƁ :Ena heewi jannguɓe pulaar tawii njannginaani woɗɓe,mbele aan ko e ɓeen njeye-ɗaa?
BJ : Alhamndu Lillaah Rabbil aalamiina eɗen jetta Allah no feewi sanne mi jeyaaka e ɓeen shbu mi jannginii e nder Nuwaadibu ko ena tolnoo e ɗuɗe jeetati(8)idii fof ko to galle pulaar ,mi jannginanii fedde Faabu Lenñol e ɗuɗe gooɗe e nder leeɗe Nuwaadibu kadi kala ne Naattu-mi Siñcu mi udditat duɗal mboɗo janngina haa ñalde mbaynii-mi.
FƁ :Holi yiyannde maa e jaŋde pulaar nder Nuwaadibu?
BJ :Jaŋde nde ena ustii no feewi sanne walla gaa mbiy-en koko maayi sibu hannde yimbe ɓee ɓuri toppitaade ko naalankaagal e yuɓɓinde tinndinooje e pijirlooji goɗɗi taw alaa heen fof geɗel gonndungel e jaŋde e humpito.So tawii ko goonga e maɓɓe ko ɓe mbaɗata koo ina waɗi nafoore yo ɓe ngardin jaŋde.
FƁ :Hol ko tagi jaŋde ndee ina ustoo?
BJ : Usti ɗum tan ko janngooɓe ɓe coftaani,jannginooɓe ɓe cemmbinaaka e tammbiiɓe jaŋde nde ina leefi no feewi sanne.
FƁ :Hol ko ɓur-ɗaa faamde ena waawi ɓamtude jaŋde nde nawra ɗum yeeso?
BJ : Laamu ko alaa e sago daranoo ɗemɗe ngenndiije ɗe fof e pelle ɗe ngonaa laamuyankooje ndokka en juuɗe e jannginooɓe ɓee natta njannginirde Allah Ɓolo e janngooɓe ɓe cofta paamnee ko woni nafoore jaŋde ɗemngal ngal.
FƁ :Yimɓe heewɓe ena keptini wonde ma heɗtiyanke jeewte rajooji FM leydi ndii haa caggal leydi ndii hol ko paam-ɗaa e ɗi ɓeydani leñol ngol to bannge jaŋde ɗemngal ngal?
BJ : Cuɗaari e pinal leñol fof foti ummoraade ko e rajooji ɗii sibu foti wonde golle jaayndiyankooɓe wonɓe toon ɓe ko finndinde hummpitde e jeertinde e habrude.Ɗum won ko ɓeyɗata jaŋde ɗemngal ngal.
FƁ :Holi e jeewte ɗe e sikke ma, maa jaŋde nde walla pinal ngal waaw ɓamtoraade toon?
BJ : Jeewte taariik walla jeewte ɓurɗe abbaade hollitde tinndi e daari e finaa taawwaa men, haa teeŋti noon e yeewtere Sifaa Hanki-Pinal hannde nde musiɗɗo Dooro Gey yuɓɓinta e rajo FM mo Nuwaadibu.
FƁ :Ka janngiyanke Jaaynde Fooyre Ɓamtaare e yiyannde maa mbele jaŋde nde e geɗe goɗɗe ɗee ena ƴellitii heen?
BJ : Ko idii fof ko njettoor ɓurɗo mawnude e yimɓe huufɓe jaaynde nde.Mboɗo yetta Allah no feewi sanne mboɗo yetta ɓe sibu darnde maɓɓe e golle maɓɓe maantiniiɗe ɗe leñol ngol fof foti yettirde ɓe hannde kala ko filirii en maa ko majjiri en maa ko majjirnoo en ina yiytee e jaaynde nde gila noon e taarikaaji haa heɓi e kabaruuji kesi e geɗe pinal e geɗe diine ekn….yoo wuur Jayynde Fooyre Ɓamtaare(aamiin).
FƁ :holi wasiyaaji ɗi njogi-ɗaa fayde e leñol ngol?
BJ : Hare hakkunde leƴƴi fuɗɗii ko e janngude ɗemngal mum.Hare men hannde yoo won wootere ko daranaade jaŋde Pulaar.
Pelle pine maa pelle gure yoo ummo e cooloyaagal e naalankaagal ɓolal ngal yahdaani e jaŋde e humpito;jannga janngina ndaranoo ɓamtude pinal men e ƴellitde finaataawaa men.
Pelle ɗee kadi yo ɓur huutoraade ɗemngal ngal e nder dente mumen gila e batu haa e heɓi hiirde mum.
Usmaan Sammba Joŋ Ɓurɗo lollirde Baaba Maabel a jaraama no feewi sanne nde mbaaw-ɗaa hokkude miijo maa e jaaynde Fooyre Ɓamtaare.Jiɗɗo jokkonditde e makko fof ina waawi noddude mo e toŋŋngoode noddirgelmakko:740 35 25.
Abuu Kan (Nuwaadibu)


text:
Sikke alaa ndaaroowo ɗo waali e ndaaroowo mo waaldi uddu suudu renndintaa ɗum en. Kikiinde aljumaa ko ñalngu teskinngu, mahiingu nder hakkillaaji yimɓe wonande kala tawtoraaɓe ndeen joɗnde kikiiɗe mawnde saanga w17 haa w19, yiilirde Fedde Ɓamtaare Pulaar e Muritani (FƁPM) heɓii jooɗodaade e almudɓe Demmba Aamadu Bari, ngam duɗal ngal waawa naatde e yumma mum pelle, daroo ɗo tiiɗi.
Ko adii nde ɓe puɗɗoo batu kuɓtodinngu, huunde e terɗe FƁPM e yoga e yiilirde duɗal ngal keɓii joñaade ko ina wona waktu ŋakkuɗo seeɗa ngam sompude yiilirde hesere. Luɓo-ɗen konngol e Ceerno Maamuudu Jah « so yimɓe njiɗii huleede maa herseede ina poti rentude sibu kala ko renti hulee, hersee, ittanee geɗal ». Hannde e oo sahaa mo ngon-ɗen, nattii haa laaɓi duɗal, gooto kala yo waɗ e hakkille mum wontii catal, tee annda ngaal catal e nder PK jibinaa ko ñalnde 25/04/2014 to galle Baaba Abuu Soh, hooreejo teddungal mo wonaa hettere yannde e ɓakkere, so a ñaamii, a ñaamii ɓakkere, so a woppii a woppii teewu. Yiilirde Catal ngal ko nii soforii :
Hooreejo teddungal : Abuu Soh
Hooreejo : Aamadu Mammadu Jallo
Cukko hooreejo : Kajjaa Mbay
Koolaaɗo kuuɓal : Maymuuna Soh
Kalfinaaɗo pinal : Seek Saydu Jallo
Kalfinaaɗo jokkondiral e kumpital : Faarmata Jallo
Kalfinaaɗo Jaŋde : Demmba Aamadu Bari
Kalfinaaɗo njuɓɓudi : Yaayaa Kan
Kalfinaaɗo ngalu : Mammadu Lih
Ko ɓuri heewde e yimɓe catal ngal ndañii arde e nguun batu; wonande ɓe ndañaani, ɓe kollitii ngantu mum en; kono caggal nde ciimtanaa no batu nguu yahri nii, ɓe ŋattii peɗeeli, ɓe picci, sibu ɓe njiɗaano luuteede saka siimtaneede. Eɗen mbaawi wiyde sinno ndeen joɗnde e “batu” wonnoo ko paalel njuumri, kala meɓɓiiɗo heen ɗiɗmitat, sibu heewde ɗum ñamri.
Ñalnde aljumaa 25 abriil 2014
Kuuɓal Catal PK, Nuwaasoot


text:
AHBAAB - FEDDE ALMUUƁE TULDE
AHBAAB, ko tergal e nder fedde Almuɗe nde diiwaan Halayɓe, wiyeteende: Dental Musiɗɗe . Sosaande e hitaande 2003. Jooɗo toonde e hitaande fof laawol gootol. Yontere caggal juulde taaske. E nder gooto e gureɗe Halayɓe. Jeyede e nden fedde noon ala e sago ko maa ngoon wuro jogiigo fedde tokosere e nder wuro mum. Ko ɗum addani min sosde AHBAAB e hitaande 2004. Duɓi ɓennuɗi ɗi fedde nde ina mankuno daraade e nder wuro ngo. darnde nde ɓurnoo teŋtude tan ko e fedde mawnde. Haa ko ɗum sabi min mbii ala e sago min teeŋtina darnde amen e nder wuro ngo. Amina njogi yiilirde timmunde. Tippudi tabitndi min njogi. Ko hitande fo yumnde ñalwma diine e nder wuro ngo. E wadde ɓeto e ko feewti e njaŋnde nde e yuɓɓinde ñalawma Diine Islaam. Ina jeya e pandaale amen. Jogaade kaɓirɗe ɗemina mbawi golloraade e kala dente Diine Islaam. Ko ɗum woni jooni himme fedde AHBAAB Min mbaɗi ko pawe e gooto fo 1000 UM.


text:
Pulaar.org – Jeyi leydi | E ñalɗi 23, 24 e 25 suwee hitaande 2014, fedde FONADH (Mooɓondiral pelle ngenndiije daraniiɗe jojjanɗe aadee) yuɓɓinii ɗoo e Nuwaasoot, to Otel Tufeyla, gollordu yowitiindu e jeyi leydi e nder Muritani e dow gollondiral e UE (Dental Orop), e OXFAM, e gollidiiɓe Espaañ e PNUD (Tuugnorgal Ƴellitaare Fedde Ngenndiije Dentuɗe).
Pulaar.org – Jeyi leydi | E ñalɗi 23, 24 e 25 suwee hitaande 2014, fedde FONADH (Mooɓondiral pelle ngenndiije daraniiɗe jojjanɗe aadee) yuɓɓinii ɗoo e Nuwaasoot, to Otel Tufeyla, gollordu yowitiindu e jeyi leydi e nder Muritani e dow gollondiral e UE (Dental Orop), e OXFAM, e gollidiiɓe Espaañ e PNUD (Tuugnorgal Ƴellitaare Fedde Ngenndiije Dentuɗe).
Ina tawtoranoo ɗiin ñalɗi : nulaaɓe pelle remooɓe ; nulaaɓe pelle ɗe ngonaa laamuyankooje ; fiilaaɓe nokkuuji mum en, dipiteeji, nulaaɓe pelle taccinanooɓe artiraaɓe ummoraade Senegaal; yimɓe tuugnorteeɓe (Ministuruuji e guwerneeruuji ɓooyɗi e jagge toowɗe e nder laamu) ; nulaaɓe partiiji politigi ; nulaaɓe ceŋɗe golle keeriiɗe ; jooɗaniiɓe juɓɓule e pelle adunayaŋkooje gollodiiɓe Muritani, yimɓe tuugneteeɓe bismaaɓe ummoriiɓe Senegaal e Mali.
E nder ñalawma gadano oo, gollordu nduu udditiri ko konngol Mammadu Saar koolaaɗo fedde FONADH, caggal nde o bismii gollidiiɓe fedde ndee e denndaangal tawtoraaɓe gollordu nduu, o holliti ko wonde sabu himme mo leydi jogii e nder nguurndam aadee, ko ɗum saabii hannde pooɗondire leydi ina jeyiaa e ko ɓuri teeŋtude e luure gonɗe e nder ngenndi hee hannde, haa ko e ɗum saaboo iñcuru e nder renndo hee.
Yoga e teddiniranooɓe gollordu nduu ƴettii konnguɗi ngam yettude Fonadh e gardiiɗo ɗum, ko wayi no gardiiɗo gollondiral e Espaañ, nulaaɗo dental oropnaaɓe (U.E), Sokna Mariyam Baro gardiiɗo OXFAM e nder Muritani. Kono konngol ɓurngol teskinde ko konngol Ekkehard Strauss jooɗaniiɗo Diiso toowngo pelle ngenndiije dentuɗe e nder Muritani ko feewti e jojjanɗe aadee : o holliri ko nduuɗoo gollordu ndu Fonadh yuɓɓini hannde ko yowitii e jeyi leydi ina yahdi e paandaale ɗe Biro jojjanɗe aadee e nder Muritani ngo o ardii ngoo daranii e yiɗde wallondirde ɗum e laamu nguu e pelle ɗe ngonaa laamuyankooje. E miijo makko jeyi leydi keeriiɗo jeyaa ko e jojjanɗe kala aadee to bannge renndo e to bannge politigi kono kadi jeyi ndenndaandi ina jojji e kala ngenndi ngam gaddanaade ɓesgu mum ƴellitaare huuftidinnde. O wiyi renndo fof ina foti ndaartude sifaa mum keeriiɗo no yuɓɓinirta jeyi leydi hakkunde mum, tawa ina tuugnii e pinal mum e finaa tawaa mum. O joofniri ko yettude Fonadh nde jogii miijo yiylaade peeje moƴƴe ngam ñawndude gagga jeyi leydi kadi ɗaɓɓiri ɓe heen ballal maɓɓe. E ɓe keblii e ngaal banngal e wiyde makko, wallondirde e kala gollotooɓe e nafoore ndenndaandi to bannge wasiyaaji e peeje karalleeje ngam ndaartude peeje jamyame e wallondirde e laamu e pelle ɗe ngonaa laamuyankooje.
Ko adii noon nde loowdi gollordu nduu yaaɓantee tigi rigi, won filma gooto holliraa ɗoon, ƴettaaɗo e diwaan Tararsa oo ; filma oo hollirta ko seedanfaagal remooɓe oon diwaan hol no leyɗeele mum en ndemateeɗe walla nokkuuji mum en durnirɗi loppitirtee e juuɗe mum en ina tottee woɗɓe.
Ko caggal ɗumɗoon, ardiiɓe gollordu nduu kolliti tuugnorgal golle ɗee no njaarata : ɓe kolliti wonde jeewte ɗee maa peccite e doge jeeɗiɗi garooje ɗee :
– Sariya memtotooɗo jeyi leydi mo toŋ. 83 127 ƴettaaɗo ñalnde 5 suwee 1983, yonta mum e sababuuji mum to bannge politigi. Daɗɗata ndeen yeewtere ko Isselmou ould Abdel Kader ;
– Ngonka jeyi leydi e nder diwanuuji tati e Muritani : Brakna, Gorgol e Trarsa. Daɗɗata yeewtere ndee ko Aamadu Umar Jah, Aamadu Abdul Jah e Yero Demmba Njaay.
– Leydi, ƴoogirde nguurndam, kuutorgal njeñu : hol dawrugol to bannge ndema potngol ƴettaneede ɗum. Daɗɗata ko Aamadu Tijjaani Jah.
– Tijjagol luure e peeje maslugol majje. Daɗɗata ɗum ko Aali wul Ahmed.
– Humpito Senegaal e bellitgol jiilgol jeyi leydi e nder nokkuuji (meeriiji) : hol no joom mum en naatirta heen, e hol ko wonata heen ballal pelle ɗe ngonaa laamuyankooje. Daɗɗata ɗum ko Alfaa Bah (jeyaaɗo e fedde ENDA).
– Humpito Mali e bellitgol jiilgol jeyi leydi e nder nokkuuji (meeriiji) : hol no joom mum en naatirta heen e hol ko wonata heen ballal pelle ɗe ngonaa laamuyankooje. Daɗɗata ɗum ko Usmaan Barka Jallo (jeyaaɗo e fedde AOPP)
– Kubbe (lempe) pawotooɗe e leydi e Muritani. Daɗɗata ɗum ko Ahmeddu wul Muhammed Faal.
Yeewtere waɗaama heen e heen rogere kala, tawtoraaɓe gollordu hee kala ndokki heen miijooji mum en, ɗum alɗinii jeewte ɗee no feewi, kono kadi ngam yiɗde yaltinde heen peeje e wasiyaaji memotooɗi, tawtoraaɓe ɓee peccitii e goomuuji nay, ɗiin ngoni :
Goomu 1 : Humpito Senegaal e Mali e bellitgol jiilgol jeyi leydi e nder nokkuuji (meeriiji) : hol no joom mum en naatirta heen e hol ko wonata heen ballal pelle ɗe ngonaa laamuyankooje ɗe Senegaal e ɗe Mali.
Ardii goomu nguu ko Maamuudu Haaruuna Joop e ballondiral e jirwinooɓe : Alfaa Bah e Mammadu Lamin Caam (Senegaal) e Usmaan Barke Jallo (Maali).
Goomu 2 : Tijjagol luure e peeje maslugol majje. Ardii ɗum ko Aali wul Ahmed (PNUD).
Goomu 3 : Juurnitagol sariya jowitiiɗo e jeyi leydi e sariyaaji ciynooji ɗum : jerondiral et peewnitgol juɓɓule e sariyaaji ngam cemmbingol jam e nder renndo. Ardii goomu oo ko Me Jabiraa Maarufaa
Goomu 4 : Jojjanɗe aadee, jiilgol fiyakuuji jeyi leydi e kuutorogol jawdi ngam ƴellitaare to bannge faggudu e renndo. Ardii goomu nguu ko Me Miin wul Abdullah.
Heen goomu fof, caggal nde diisnondiri, hollitii njeñtudi golle mum, kono batu nguu hawri ko yo suɓte e nder ɗum fof wasiyaaji sappo ɓurɗi himmude tawa ko ɗiin caaktetee e nder joofnirde gollordu nduu.
Ñande 25 suwee 2014, fillitooɓe gollordu nduu (Aamadu Umar Jah e Maamuudu Haaruuna Joop) njettini batu nguu, e tawtoregol hoohooɓe gollodiiɓe e juɓɓingol gollordu nduu, toɓɓe sappo ɓurɗe himmude e welde rewindaade ngam siyneede.
Ko nii ɗi ciforii :
1° Yuurnitaade sariya jowitiiɗo e jeyi leydi mbele amo teskoo ɓurondire hakkunde yimɓe gonɗe e nder makko ɗee, o waawa ɗum ñawndude (waali-wuro en to daande maayo, rewɓe, sukaaɓe, kinɗe ɗawaaɗe, maccuɓe, wonduɓe e sii’uuji…).
2° Yuɓɓinde dente kuuftidinɗe jowitiiɗe e jeyi leydi.
3° Darnude goomu miijotoongu, ndewintoongu golle e kala ko yowitii e jeyi leydi e nder Muritani.
4° Lelnude duttorgal wonande denndaangal luure jowitiiɗe e jeyi leydi, ñawndaaɗe heen eɗe cuwaa ñawndeede fof.
5° Firde e ɗemɗe ngenndiije, caggal ɗum saakta sariyaaji jowitiiɗi e jeyi leydi.
6° Waylude goomuuji daraniiɗi tijjagol luure e jiilgol mum en, naattina heen pelle ɗe ngonaa laamuyankooje ngenndiije, diwaniije e nokkuuje e kala gollotooɓe ɓe ɗum toɗɗii.
7° Jooɗtaade lajal duuɓi joy tawa alaa ko ɓeydata e jiiɓru wonndu e jeyi leydi ngam rokkude denndaangal gollotooɓe ɓe ɗum toɗɗi ɓee, jot no njiytiri peeje juumtuɗe feewde e saqqaaji leydi.
8° Newnande remooɓe roofolɓe peeje no keɓirta jawdi liggorteendi ngam ɗum waawa gaddaanaade en kisal to bannge nguura.
9° Lelnande pelle ɗe ngonaa laamuyankooje, peeje gollorɗe ngam wallitde ɗe no ɗe tijjorii luure e hol no ɗe ñawndirta ɗum en.
10° Siftinde laamu nguu aadi mo waɗdanoo e hitaande 2003 to Maputo (Mosammbik) so gaddaade hitaande fof maa ɓeto kaalis (budget) leydi mum taƴ ko ina tolnoo e 10% e nder ɓeto kaalis hee ko ina fota liggoreede ndema.
Ko caggal ɗiiɗoo wasiyaaji sappo, hooreejo FONADH, hono Saar Mammadu ƴetti konngol ngam yettude denndaangal tawtoraaɓe nduuɗoo gollordu e gollidiiɓe wallondirɓe e Fonadh haa ɗii ñalɗi mbaawi yuɓɓineede, ko wayi no UE, PNUD, OXFAM intermoon/Coopération espagnole, haa teeŋti noon kadi o wiyi e Gardiiɗo OXFAM ɗoo e Muritani, hono Sokna Mariyam Baro, sabu gollondiral ngal alaa happu piɓdangal e Fonadh. Ko caggal ɗuum o bayyini ƴeesagol gollordu nduu.
Siimtani ɗum Fooyre Ɓamtaare ko Maamuudu Haaruuna Joop
—————————————–
Kabaaru : Emin nganniyii udditande on ɗoo damal jowitiingal e jeyi leydi, sabu amen teskaade eɗum jeyaa e ngoƴaaji ɓesngu leydi ndii hannde, teeŋti noon e hoɗɓe daande maayo mawngo (Maayo Senegaal). Sariya jeyi leydi gollorteeɗo hannde e nder leydi ndii oo, naataani hakkillaaji yimɓe ɓee walla won heen kiisorii sariya oo ko garɗo ina teetta leyɗeele mum en. Ko ɗum waɗi njiɗ-ɗen ko damal ngal wona piroowal sariyaaji ɗii e ɗemngal pulaar, sila ɗi, kadi heɗtoo on to bannge miijo ngo njogi-ɗon heen e kabaaruuji ɗi ndokkaton ko feewti e luure e tooñanngeeji jolooji heen. Njiɗ-ɗen ko damal ngal wona damal gostondiral hakkunde mon e Fooyre Ɓamataare.


text:
Ene wiyee, « woodi ko geɗe ɗiɗi : ko njey-ɗen e ko en njeyaa. Kala goppuɗo ko jeyi, jogori nangtaade ko e ko jeyaa. E ngaan sahnga noon, moƴƴinana jeyɓe kañum boniree ». Ene gasa tawa ko faamde ɗuum addani won e pelle nodditortooɗe pinal waɗde sahaa e ahaa fof « ñalɗi pinal » tawa ene kollira heen ñaantule e kuutorɗe mawɓe adiiɓe en arde e aduna kuutortonoo.
Ene wiyee, « woodi ko geɗe ɗiɗi : ko njey-ɗen e ko en njeyaa. Kala goppuɗo ko jeyi, jogori nangtaade ko e ko jeyaa. E ngaan sahnga noon, moƴƴinana jeyɓe kañum boniree ». Ene gasa tawa ko faamde ɗuum addani won e pelle nodditortooɗe pinal waɗde sahaa e ahaa fof « ñalɗi pinal » tawa ene kollira heen ñaantule e kuutorɗe mawɓe adiiɓe en arde e aduna kuutortonoo.
E teskaade noon, gollal fof ngal innama aadee ene golloo tawata ko won ko faynditii heen, ene moƴƴatnoo ko adii nde eɓe kollira ɗeen geɗe, ɓe miijtoo e ɗuum, mbele so ɓe ngarii e dingiral hee, ɓe paamnina yeeɓooɓe ɓee miijo ngoo.
Sikke alaa, so tawii en ngarii e ñalɗi pinal eɗen njiya heen njinndaangu, luwgal, gaawirgal e juuɗe gaawoowo, bekkirgal e juuɗe bekkoowo kañum e jalo, sakaade, jammbere wooroŋŋe, tonngu ekn…
Naamnal men ko holi ko saabii eɗen kollira ɗeeɗoo geɗe fof ?
Ene moƴƴi so tawii en cifiima geɗe ɗee no haanirta nii, kaalanen arɓe yeeɓde ɓee ko paynditi-ɗen heen.
Mbele ko yiɗde wiyde yo en nduɗto heen, sabu ko pinal men, calo-ɗen ko hesɗi ko leƴƴi goɗɗi ngaddi koo ?
Mi sikkaani so tawii, hannde, won debbo jaɓoowo ƴeftude unugal so tawii masiŋ gunoowo ene woodi, tee ko yoɓiree waasaaka. Walla so tawii demoowo wiyaama yo suɓo hakkunde masiŋ demoowo e jalo, so tawii ene nangtoo e wooroŋŋe mum.
Waɗde paamen, hollirde ɗee geɗe, wonaa yo en nduɗto heen, ko yo en nganndin yonta no taaniraaɓe e njaatiraaɓe njuɓɓiniratnoo nguurndam mum en nde hay dara woodaani ndee.
Ɓe miiji ɓe miijtii, ɓe mbiyi « alaa e sago ñaamen njaren nde nguuren ». Ɓe cakki peeje, ɓe peewni kuutorɗe maɓɓe, demirɗe gawri, gunirɗe, gawirɗe liɗɗi, defirɗe ko hecciɗi haa ɓennda, ñaamoo.
Hannde, no caɗeele ɗee keewiri e aduna hee nii, ene fotnoo enen ne ñeemtinen ɓe, cakken peeje guurduɗe, tawa en loraaki, en loraani, tee en loritaaki. Ko ɓuri heewde e sukaaɓe men hannde, hakkillaaji mum en ngoni ko e ɗannaade. Tee eɗen njenanaa ladde ndee ene waɗi haɗde. Alaa ko saabii ɗum noon so wonaa ene mbaɗaani ko kollirten e ñalɗi men pinal ɗii koo. Woni en ñemmbaani taaniraaɓe. Ene wiyee kay « ko ndokkataa ceerndoowo koo so a rokkii ɗum piyoowo ma oo tan ɗalete njeedaa ». Ndeke ko njeenaten balloowo en e ɗanle nguyka koo, so en ndenndiniino ɗum, waasataa yona eɓɓoore, so ndema, so ngaynaaka, walla nii goɗɗum sabu alaa gollal bonngal, so wonaa ngal yahdaani e diine, so tawii en njawataano ko njogi-ɗen, janngo faaynataano en.
Paamen aduna oo ko ɓosoowo mo dartotaako. Cogguuji nana tan ɓeydoo, tellotaako. Yooro riddii en to dowri tee teeru wonotaako. Alɗuɓe men, so wonaa e juuɗe watulaaɓe, hay mbuuɗu tellotaako. Jokkere enɗam nattii, hannde, hay gooto a wallintaako. Ñalnde mballini-ɗaa ne a ruɗtotaako sabu maa a nan ko welaani tee haaju humtotaako.
Neɗɗo ene waawi udditaade e hannde, jokkondira walla ƴooga e pine goɗɗe tawa ɓoccitoraaka ngal mum. Waɗde so aduna wayliima, mbaylodo-ɗen heen gila en ndaɗaaka. So ɗuum alaa, maa en ɓooy rippude ɗo gootel, dogooɓe ɓee keedta jeese men, heddoo eɗen porɓoo punndi koyɗe mum en.
Yo Alla wallu en, feertina gite men mbele njiyen to pay-ɗen, uddita noppi men mbele nanen diiraali bonnooji, ndeento-ɗen.
Malal Sammba Gise


text:
TILSUGOL HAƁUDE E SATTINOOƁE DIINA
TILSUGOL HAƁUDE E SATTINOOƁE DIINA
(JAWTUDE MIIJOOJI YIMƁE SATTINOOƁE DIINA)
WALLIFIIƁE NDE DEWTERE WO MOODIBAAƁE SOWRE
DOKKAL
Ndee dewtere wallifaama ngam weltanaade moodibaaɓe meeɗen annduɓe Diina de ngolliri ɗum, de kaɓi e miijooji bonɗi e yimɓe sattinooɓe Diina, na jeyaa e ɓeen moodibaaɓe ɓeen:
- Seeku Jaafara Mahmuudu Aadama Kaanu
- Seeku Mohammad Awwal Albani Jariya
- Seeku Ibrahiima Abdullaahi Gumaari Mayduguri
……… E ko wanaaɓe fu.
Alla hinnooɓe yaafooɓe ɓe fu
بسم الله الرحمن الرحيم
Udditirka
Mi fuɗɗirii innde Alla jom hinney kuuɓuɗu, jom hinney keeriiɗo,
Dewtere nde wo wiɗito reentinngo miijooji yimɓe sattinɓe Diina, wiiɓe ko njogii e ko anndi tan woni goonga, kala ko wanaa ɗuum wo fewre haannde haɓeede. Dewtere nde na haala haala maɓe, na jawta konnguli maɓɓe, na holla bonanda diina maɓɓe.
Ndee dewtere wo laawool poocciingol wonande oon kaajaaɗo faamude diina low laaɓal e jokkunde no Kuraana e Sunn Nulaaɗo maakiri.
Ndee dewtere na tuungitii dow konnguli moodiɓɓe diina islaam, haawniiɓe e dewal, konnguli ɗiin ta ittaa nder defete maɓɓe tuuganaaɗe.
Feendaare dewtere nde wo humpitinde yimɓe e hollude ɗum en laawol faamude miijooji yimɓe bonnooɓe Diina, e tindinde no miijooji maɓɓe mbaawiri jawtireede e bonniteede, e laawol ngol neɗɗo haani jokkude saanga haaja yeddundurde e maɓɓe e hollude ɓe goonga.
Dewtere nde wo tata paddotooɗo sukaaɓe hayeeɓe e yanude nder tuugol yimɓeeje heeforɗinooɓe alsilaami’en, ittooɓe yonkiiji dow ɓolum.
هذا الكتاب هو ترجمة النسخة العربية من كتاب الجهاد في مواجهة الغلو في حوض بحيرة تشاد إلى لهجة الفولاني
https://albayan.ws/wp-content/uploads/2021/09/TILSUGOL_HAƁUDE_E_SATTINOOƁE_DIINA_Nigeria_Book.pdf


text:
Fafiiri ngaandiiji (méningite cérébro-spinale) ko tati. Holi ɗiin ? – Fafiiri tiiɗnde (dure-mère e Farayse). E wiyde Gerek en, ko dendron (dendrites, arbres, arborisation) : ɗum firti ko so ƴeewaama e lonngorɗe wayata ko no annama cate lekɗe nii. – Fafiiri Njamala (e Farayse Arachnoide) : firti ko so ƴeewaama e lonngorɗe nanndi ko e geese njamala. – Fafiiri mimri (e Farayse Pie-mère).
E nder ɗeeɗoo kette dime ngaandi, ndiyam keelelam ina ɓula walla ina wala e nder noorol keeci. Tuubakooɓe mbiyi ɗum (LCR = liquide céphalo rachidien), woni ko mbiyat-mi ‘ndiyam keelelam ngaanndi’. Ko e ɗee kette dime ñawu nguu feeñata. Addata ñawu ngu ko mboros biyeteeɗo «méningocoque ».
Mboros fafiiri ngaandi hoɗata ko e fuurna foofaango (carrefour aéro digestif). Ko ɗoon o ummotoo, o rewa e limfatik o naata e ƴiiƴam, o yettoo fafiiri ngaandi. Ñawu nguu ina heɓtoo suka, ina heɓtoo sagata kecco, debbo e gorko kala, suka e mawɗo kala. Gondunooɗo e ñawu nguu, so sellii, ina waawi areede ngu laawol goɗngol so tawii senaaki.
E nokkuuji men, ñawu nguu ina yaawi reɓde e saraade. Ndaaɓoor ñawu ngu waɗata ko gonduɗo e maggu haala, henndu weɗa toɓɓe tuutaaɗe mum, mo ñawaani oo foofa ɗum en : nii woni oon raaɓaama. Ñawu nguu ina heewi feeñde e sahaa nguleeki, teeŋti noon e lewru mee.
Sifaaji ñawu nguu to mawɗo e to suka
E nder balɗe ɗiɗi walla tati ina feeña e :
Fannu makko gadano :
- – Paawngal nguleeki ɓalndu
- – Gaab-gaabtugol
- – Muuseeki hoore
- – Daande jeɗɗa, muusa
- Safrooɓe ɓee so tawii ina njiɗi ɓeydude e laaɓtindaade ñawu ngu, ɓe pinngat ñawɗo e noorol keeci ngam yiyde ndiyam keelelam ngaanndi hol no siforii. So tawii joom mum ko ñawɗo, ndiyam ɗam ina jirgitoo, na wona coojam, ɗam iirɗa, ɗam waɗa mbordi.
Sifaa ñawu nguu e fannu mum ɗiɗmo
- – Tuute keewɗe
- – Reedu yoorndu
- – Siññere ɓurtunde
- – Daande jaɗɗunde
- – Ina jeyaa kadi e sifaaji ñawu nguu, ŋaañaade njaaɓordi koyngal.
- – Ina ɓeydoo heen kadi jaɗɗugol looñƴi gite.
So ñawu nguu bontii, sifaaji ɗii ɓeydoto :
- – Paawngal toowngal
- – Pittam ɗaɗi junngo njaawɗam
- – Ayaawo hulɓiniingo
- – Putte puƴe e hunuko e toni
- – Muuseeki jokkitirɗe
- – Ñawɗo oo naata e kallu-lahaa
- – Ñawu nguru ɓalndu mbonngu
- – Dardari ƴiiƴam ɓernde
- – Tuƴƴam ɓooƴee wiyde annduɓe ɗiɗo
Sifaa Fafiiri ngaandi to muuynoowo
- – Paawngal paafngal
- – Paafaali golle reedu
- – Cukalel ngel ko goyowel tee ko kaaɓningel
- – ɗuure ndee ina foti ƴeeweede.
Hol no ndeentorto-ɗen ?
So tawii en njiyii maale gadane ñawu nguu, joom mum foti ko naweede to safrirde, nanngee toon, safree no haanirta nii. So joom mum daɗii maayaani ina heewi wonde garjuɗo : maa muumɗii walla faaɗii.
Sammba Gata Bah, hooreejo Catal Kayhayɗi


text:
He nder cappanɗe jawtuɗe ɗee (1960-2020) ene teskaa pelle keewɗe cosaama heen ngam daranaade ɓamtaare ɗemngal Pulaar/Fulfulde e ƴellitaare pinal Fulɓe. Woon heen ko pelle ngenndiije jogiiɗe peŋɗe e cate he nder keeri leyɗeele mum en, goɗɗe heen nii ko taƴti keeriije denndinɗe dowlaaji keewɗi walla terɗe jeyaaɗe he leyɗeele ceertuɗe; kono won heen ko goomuuji haralleeɓe jogiiɓe payndaale laaɓtuɗe e jiyanɗe he holno ɗeen payndaale njettortee.
jokku taro
Like this:
Like Loading...
Pelle fulɓe ene keewi kadi ene carii hono no Fulɓe carorii he nder aduna hee kala ni. Ɗee heen ko pelle jokkere enɗam goɗɗe heen kadi ko pelle pinal, waɗa sahaa kadi njiyaa fedde renndinnde payndaale ɗiɗi ɗee kala tawa ene golla he pinla kono kadi ene wadda heen jokkere enɗam. Geɗal jarngal teskaade kadi ko pelle Fulɓe cosaaɗe caggal jookdu Afrik ɗee, Fulɓe jeyaaɓe he leyɗee ceertuɗe ene keewi rentude heen, walla nii haysinno ko he nder jookdu Afrik tawa ko he leyɗeele (lesɗe) ɗe ngonaa ɗo Fulɓe njeyaa, ɗuum ene dañee heen.
jokku taro
Like this:
Like Loading...
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
JOKKU TARO
Like this:
Like Loading...
Hol nguurndam KJPF e hol jotondiral mayre e Tapital Pulaaku? Ɗuum e laaɓnde goɗɗo hoorejo KJPF jabanto en.
KJPF ko wootere e pelle pulaaryankeeje burɗe dowlude, sabu maantingol golle mayre. Tuggude e 1981 nde Fedde nde sosa fayde hannde, nde liggiima e ɓamtugol jaŋde pulaar ko seeɗtini kadi nde daraniima ƴellitaare pinal Fulɓe e nder aduna hee kala haa teeŋtinoon e nder leydi Farayse ɗo nde nyiiɓi ɗo.
jokku taro
Like this:
Like Loading...


text:
E hitaande 2007, caggal wooteeji laaɓtuɗi hooreleydaagal e nder lewru saawiyee, Siidi Muhammed wul Sheex Abdallaahi fellitii darnude fedde lollirnde ANAIR fotnde huufde gartaangal mooliiɓe to Senegaal e daaynooɓe feewde Mali ngam naattinde ɓe e nder leydi hee, rokkita ɓe hakkeeji maɓɓe walla kam daama ɓe e lor mo ɓe kawrunoo oo.
Ko adii ɗum noon, o adii tawo ko yuɓɓinde ñalɗi diisnondiral e lewru oktoobar 2006, gollorɗi keewɗi njooɗii heen, liñciti caɗeele leydi ndii kala, ngostondiri heen hakkillaaji, woodi ɗo nanondiri heen, gartugol moolinooɓe Senegaal ko heen jeyaa, ko ɗum addani ɗum fuɗɗoreede.
Sosngo ANAIR (fedde jaɓɓotoonde, soɗa moolinooɓe e nder renndo hee)
E oon sahaa, yoga e artunooɓe njaɓɓaama no feewi, kono kadi won ko mbaɗanaa ko ina fuɗɗoo deeƴnude ɓerɗe : artunooɓe e diwaan Rooso (yoga heen ko fulɓe), gaagaa ballal nguura ngal keɓi e fedde wiyeteende HCR, ndañii, to bannge laamu too, mahaneede koɗorɗe, ndokkaa jawdi (na’i e be’i), kono woodi heen kadi rokkaaɓe lowe ina ndema. Kono, ko ɗoon jam wayraa. Waɗi en wiyde noon, ko goonga, hay so tawii eɗen keɓtini wonde artunooɓe e diwanuuji keddiiɗi ɗii (Gorgol, Barakna…) won ko mbaɗanaa ko wayi no foorasuuji, jehe, duɗe ekn… walla won e foksineeruuji, teeŋti noon e won e soldateeɓe, ndokkaama ndaamordi (hedde miliyoŋ) ko woɗɗondiri e ko mbaasi koo (njoɓɗeele lewru ko ina tolnoo e duuɓi noogaas pawɗi). Kono, ko ɓuri maantinde e ko wonnoo ngoƴa dowrowo oo koo, alaa ko waɗaa heen : so keɓtugol koɗorɗe maɓɓe, leyɗeele maɓɓe ɗe ɓe ndematnoo e jawdi maɓɓe ndi ɓe mbaasnoo. E raɓɓiɗinde haala tan, wayi ko no laamu jooni nguu heblanaaki diwde ɗoon, ɗum firti ko ñawndude warngooji baɗnooɗi ɗii, walla ruttude loranooɓe ɓee leyɗeele mum en, koɗorɗe mum en e jawɗeele mum en. Yeebaare ɗeen ɗoon geɗe noon, wayi ko no teyde woppa ñawu nguɗu e nder renndo Moritani. Ko e nder batu hilifaaɓe laamu nguu, ñalnde 21 lewru marsa, dekere ƴettaa ina bayyina wonde fedde ANAIR fusaama. Hol ko saabii ɗum ? En nganndaa. Kañum kam mate ANAIR ɓetii golle mum haa anndi yettinii paandaale mum, hade mum fuseede? En kaalanaaka. Mbele laamu nguu kam diisnondirii e ɓe gollodtonoo ɓee hade mum ƴettude ndee feere? Ko kumpa men. Hol fedde hebornde jokkitde ko timmaano koo? En kaalanaaka. Ɗee naamne fof ina poti heɓde jaabawol sabu, artunooɓe Senegaal ɓee fof, e ɓe cuwaa artude ɓee, ina mbaɗnoo yaakaare e ANAIR.
Sosngo ANLSESIPL (fedde faanditoraande mumtugol batte njiyaagu e leydi he e soɗde maccinanooɓe ɓe e nder tippudi faggudu leydi ndi e haɓaade basal)
Geese (ñawndugol caɗeele moolinooɓe) noon suwaa joofde tawo, laamu nguu werti geese goɗɗo e nder batu hilifaaɓe laamu ñalnde 21 marsa : oon woni sosde Nokku paanditoraaɗo mumtugol batte njiyaagu e leydi hee e soɗde jiyɗinanooɓe ɓee e nder tippudi faggudu leydi ndii, e haɓaade baasal : innde mum dooɓaande e farayse, ko ANLSESIPL. E nder sariya ƴeftaaɗo e nder batu hilifaaɓe laamu nguu, hollitaa heen tan ko faandaare ndee ko “mumtude batte njiyaagu e nder renndo hee”, “sosande jiyɗinanooɓe ɓee eɓɓaaɗe faggo ko ina wallita ɓe haɓaade basal, udditande ɓe janngirɗe ekn…”. E teskuya men, ɗum ko huunde woodnoonde ɗii duuɓi kala, sabu sarwiis biyeteeɗo CDHLCPI (Commissariat aux Droits de l’Homme, à la Lutte contre la Pauvreté et à l’Insertion : Fedde daraniinde jojjanɗe aadee, haɓotoonde baasal, naattinoore e nder tippudi faggudu) nde sosetee ndee, wiyanoo faandaare mum ko wallitde dimɗingol jiyaaɓe, kono maa mbiyaa nde ɓuri naftude ko yimɓe alɗuɓe e ardiiɓe mo fof, kañum en e banndiraaɓe mum en. Ko ɗum waɗi, won wiyooɓe wonde (moƴƴinɓe njoorto ɓee) ko ANAIR dañaani waɗde koo, ko kayre jokkitta ɗum, kono bayyinaango batu hilifaaɓe ngoo wiyaani noon.
Kono ɗum fof won ko adii ɗum tawo, ko nanondirde tawo e ko wiyetee njiyaagu koo, ko woni? Sabu laamu nguu, so ruttaama e konngol mawɗo leydi ndii haalnoo e rajooji, wonde ko “njiyaagu woodaani e Moritani, heddii maccuɗo tan ko jiɗɗo wonde ɗum” , tawi noon kadi e hitaande 2007, sariya wootaama e nder Asaammbele ngenndi, kiisiiɗo njiyaagu ko “bonannde mawnde” nii, etee ina laawɗini kuuge pawaaɗe e nanngiraaɗo ɗum kala. Maa mbiyaa wonde yoga e ardiiɓe dowla ngoongɗinaani goodal njiyaagu (hay so tawii ina njaɓi kam ko wiyetee batte koo ina heddii e leydi hee, kuule ɗe ɓe ƴettata ɗee kala ko ngam deƴƴinde won ɓeen, fuunta ɓeya, ngam huutoraade ɗum en to bannge politigi.
Yiyannde ɗimmere ndee ko wiyɓe wonde njiyaagu kay ina heewti leydi ndii, etee ɗum ɓuri hedditaade ko e leñol safalɓe ngol, ko ɓuri heewde e ɓeen ko pelle jojjanɗe aadee baaɗe no SOS-Eslaves e IRA, pelle ɗe ngannduɗaa ina calii, e ko teeŋti, ko won heen cifortoo njiyaagu no geɗe battinɗe e maɓɓe tan nii. Ko wayi no fedde IRA, gila feeñi, kañum ko ko darii laŋ e sunnaade e lokkitoyde jiyaaɓe e nder galleeji, heen sahaaji nii e nde huutoroo peeje ceɓɓitte. Ko goonga nii won e peeje IRA, teeŋti noon e mawɗo maɓɓe, heen sahaaji ina huutoroo peeje ceɓɓitte (duppugol defte diine, jeeyngal añamnguraagu kuccinangal e safalɓe woɗeeɓe kala ekn…) ittaani, yimɓe ina poti heɓtinande mo, ko e jamaanu makko ndeeɗoo hare fuɗɗii dañde ngartam, yeru hilifaaɓe jiyaaɓe waɗtuɓe nanngeede, heen sahaaji ñaawee, ko meeɗaa miijeede e ko adii koo.
Yiyannde tataɓere ndee ko miijiiɓe wonde njiyaagu, e facciro mum to bannge sariya, (jeyaaɗo jeyaa ko roondii), ko hedditii heen e nder leydi hee, ina woodi kono ina famɗi. Ko ɓuri doolnude e leydi hee koo, ko senngo e renndo hee, ummiingo e ɓeen wonnooɓe maccuɓe, (teeŋti noon e hardaneeɓe) tawi hannde to bannge sariya alaa ɓoggol filaa e daaɗe mum en, ko e baasal ɓalewal kurum nguuri. Ngaal baasal noon ina joottoraa saabii ɗum ko wonnoode ɓe jiyaaɓe, kaan ngonka ka ɓe nguuri gila e jamanuuji jappondirɗi, ina rokki ɓe nehdi, ko ina addana ɓe sikkude wonde ko ɗum “fawre Alla”, won e maɓɓe nii njiyaani himme wiyde ina ɓooroo ɗum (galluŋkooɓe e nder haalpulaar en). Ɗum fof e wayde noon, ndeeɗoo yiyannde miiji ko kaɓtorɗe tati mbaawi mumtude njiyaagu : siynude sariya karminɗo njiyaagu, nehtaade renndo ngoo e jiyaaɓe ɓee e koye mum en e bonannde njiyaagu e lelnude dawrugol to bannge faggudu ko ina ustana ɓe baasal.
Laamuuji Moritani e dawruɗi mum to bannge mumtugol njiyaagu
Goonga-goonga, sariyaaji ƴettaaɗi ngam haɓaade njiyaagu tuggi ko gila kitaale 40 e tiimaandi leydi Farayse, kadi e oon sahaa, hay so tawii tuubakooɓe mbaɗaani ɗum no ngoƴa mum en dowrowo nii, (ɗum ina faamnii sabu halfuɓe jiyaaɓe ɓee ko wallidiiɓe maɓɓe), haɗaani kala nde jiyaaɗo fiɗɗitii walla dogi kaliifa mum, moolii e maɓɓe, eɓe ndaɗnda ɗum, ɓe moola ɗum en e nder tuddule maɓɓe, ɓe kalfina ɓe gardeeɓe, heen sahaaji nii wooda e maɓɓe naatnaaɓe e larme maɓɓe. Ko ɗum sosi won e leeɗe e nder won gure ɗo ɓe tuddinnoo, yeru leegal liiberte to Ɓoggee, leegal Qadiima to Kiifa, leeɗe jaammbuur to Mbuun e Eeleega…
E hitaande 1981, sariya goɗɗo ƴettaama (ordonnance n° 81 234) ngam mumtugol njiyaagu e jamaanu gardagol Haydalla, ina jeyaa e ko saabii ɗum murtooji keewɗi peeñɗi e nder ceŋɗe remooɓe, teeŋti noon e hardaneeɓe e diwaan Gorgol e Asaaba (hare hakkunde remooɓe Qabra e jannduuji ɓe laamu ƴaañi e hitaande 1980), jiidaani ko e oon sahaa fedde wiyeteende “El Hor” (Dimo) sosaa, fuɗɗii mooɓde jiyaaɓe yoo taƴ ɓoggi mum en. Ko caggal ɗum ɗoon ne kay sariya ƴettaa ko yowitii e jeyi leydi (ordonnance 83 127 du 5 juin 1983), tawi faanditanoo heen ko rokkude jiyaaɓe rimɗinteeɓe ɓee fartaŋŋe no ndañiri leydi, mbaasa yowitaade e halifaaɓe mum en; ngoon miijo ina yantondiri e ko haaliyaŋke oo wiynoo koo : “yah mi rimɗinii ma, kettel leydi a alaa, gabbel gawri a yooɓaaki, ɗum ko fuunti”. Sariya battindiiɗo oo, ko ƴeftaaɗo e hitaande 2007 oo, mo nganndu-ɗaa hesɗi e mum ko hiisoraade njiyaagu no “bonannde mawnde nii” (crime) e toɗɗaade kuuge paweteeɗe e nanngiraaɗo ɗum kala.
Ko hakkillaaji poti nanngude
Winndannde waawnde footteede e ɗee geɗe kala, ko faamde tan wonde fiɓnde tiiɗnde to bannge politigi ummoraade e laaminooɓe kala, woodaano e riiwtude ndee bonannde, sabu arɓe fof ngadortoo tawo ko wiyde ina njedda goodaangal njiyaagu e leydi hee, sabu, ma a taw, e ɗum hersinii nantaneede caggal leydi, njuɓɓudi laamu darnde mum no laamiiɓe ɓee nii ko yiɗde suddude bonannde ndee ɗo feeñi fof, so roŋkaama, so ɗum yettoyiima ñaawirɗe, ɓeen ne ndiwa njooɗoo heen, keeranoo nii halifaaɓe jiyaaɓe ɓee. Wonaani haajuji maɓɓe safrude ko woni ɗaɗi ñabbuuli ɗii koo, kono nde iñcuru waɗi fof, jayngol huɓɓi, wisee ndiyam deeƴta haa goɗngol kadi.
Ko woni goonga koo, hujjaaji mooloyinooɓe Senegaal njooltidaaka tawo, ɓe Maali ɓee kam haalaaka nii, ɗum noon noddi ko yo laamu laɓɓitinan yimɓe hol ko soomi, so tawii ko fedde hesere ndee difoytoo fiyakuuji artunooɓe Senegaal anndee, haalee haa laaɓta, laawɗinee e nder sariya. Hare ngam mumtugol njiyaagu wona goonga, sariya rewnee e nangtiiɓe heen haa jooni ɓee, ina calii woppude ɗum, walla hollirde kam nimsa mum en e ko wonnoo koo, tawa loranooɓe e ndee bonannde ina mbaɗtee hakkille teeŋtuɗo, mballee no keɓtorii ceŋɗe renndo keddiiɗe ɗeɗ to bannge ko moƴƴitinta nguurndam maɓɓe.
Hannde, won e caɗeele gonɗe e nder renndo hee, ina poti tigi-rigi fooɗtude hakkilaaji kala laamiiɗo, ko wayi no gagga ngenndi (koddigal hakkunde leƴƴi) e potal e nder renndo hee, ɗum woni mumtugol njiyaagu e kaɓagol basal, ɗum ɗoon noon ɗaɓɓi ko kaaldigal jaajngal hakkunde gollotooɓe politigi, e pelle renndo kala, ngam waawde darnude ɗo tiiɗi, tippudi men demokarasii. Ɗo potal alaa, kiiɗal e heedi heeda hoonii, tooñaŋnge duumii, heewi addude ko kelol e nder renndo, etee, ɗum ina hasii telɓina mahgol dowla, sara ngenndi, ko en nduwaaki koo.
Gelaajo


text:
Naatirdi : Eɗen innira ɗoo « gootiɗingol », ɗiin laabi deweteeɗi ngam suɓaade e lelnude dabi winndude he mbaydi ndenndaandi kala ɗemngal keewngal calti, ɗi mbinnadaaka tawo, maa tawa ko seeɗa winndaa heen. Njaafo-ɗee kam mi jangtanoo on ko kawrunoo-mi : he hitaande 1995, gooto he janngintunooɓe min, tawi min ngonnoo ko he ko yowotii he gootiɗingol ɗemɗe afirikeeje ; ko yowitii he ɗemngal Pulaar o wiyi : « nde Pullo Fuuta Jaloŋ nanondirta e Pullo Aadamaawa heboraani wonde. Wiyde ina wootiɗina ɗemngal bayngal nii saraade alaa nafoore ».
Naatirdi
Eɗen innira ɗoo « gootiɗingol », ɗiin laabi deweteeɗi ngam suɓaade e lelnude dabi binndugol he mbaydi ndenndaandi kala ɗemngal keewngal calti ɗi mbinnadaaka tawo, maa tawa ko seeɗa winndaa heen.
Njaafo-ɗee kam mi jangtanoo on ko kawrunoo-mi : he hitaande 1995, gooto he janngintunooɓe min, tawi amin ngoni he ko yowotii he gootiɗingol ɗemɗe afirikeeje, ko yowitii he ɗemngal pulaar o wiyi : « nde Pullo Fuuta Jaloŋ nanondirta e Pullo Aadamaawa heboraani wonde. Wiyde ina wootiɗina ɗemngal baangal nii saraade, alaa nafoore ».
So en njuurniima wertaango calti (pulfule) fulfulde, maa en taw aɗi kolla en ayaawo ɗemngal caringal, kaaleteengal nder duuɗe ceertuɗe, lommbiiɗe nder leƴƴi kaalooji ɗemɗe goɗɗe, pulfule ɗe njokkondiraani hakkunde mum en. Kono ɗoon tan he duuɓi 20, ƴellitaare karallaagal waylii ngonka kaa. So karalle kese kabrol e kumpital (NTIC) ngonnoo ko he fuɗɗoode he kitaale 1995, hannde ɗe kuuriima he doŋre Afiriki ndee fof, aɗe njaaɓani girñitere mawnde. Winndere ndee fof maa wontu, walla nii wontii wuro wooto, ɗum tan goongɗinii ko ɗoon mooɓere Fulɓe ne fayi.
Hannde, he rewrude he Internet e laylayti renndo, Fulɓe ina kaalda, ina kawra e mbaadiiji e calti ɗemngal mum en. Hannde oo, geece internet keewɗe ina mbayyina kabri he ɗemngal Fulɓe, kabri ɗi yimɓe mbaawata huɓindaade nder jookli e pulfule cariiɗe. Geɗe ɗiɗi goɗɗe teeŋtuɗe njolii gila he hitaande 1995 : cosgol he 2002 yuɓɓo Fulɓe winndereewo, Tabital Pulaaku e cate mum ; ngala geɗal ko cosgol ACALAN he 2006, Yuɓɓo Dental Afirik toppitiingal ɓamtaare ɗemɗe Doŋre ndee. ACALAN ne sosi he nder mum juɓɓule e goomuuji tammbotooɗi ɗemɗe « tacci-keeriije », ko heen fulfulde jeyaa. Goomu Fulfulde wiyetee ko FULCOM. Ko ɗoo haalooɓe fulfulde puɗɗii dañde yuɓɓo diiwaniiwo darantooɓe laawɗinde ɗemngal mum en.
Ko wiyde tan hannde oo, wootiɗinde fulfulde nattii wonde ɓiɓɓe-naange. Tesko-ɗen noon, yiylaade wooɗitinde ɗemngal ngal e tafde « Fulfulde Standard International » (e tonngol FSI) wonaa lomtaade pulfule keddiiɗe ɗee, ko timmitinde ɗe.
FSI maa waawu huutoreede kala ɗo Fulɓe ummooriiɓe leyɗe ceertuɗe ndenndi. Gaa-gaa ɗuum, he teskaade eɓɓaande Pulaaku TV, kam e huutoraade Fulfulde e ɗemɗe goɗɗe nder golle Dental Afirik (UA), kollitii waɗɗaare “ Fulfulde Hakkunde-leyɗeele ” wootere, ngati wallifaade binndanɗe gollorteeɗe tawa ko he pulfule keewɗe weeɓaani. To bannge faggudu, ngartam alaa ɗo defte janngirɗe mballifetee he ɗemngal, tawa ko he calti mum fof. Ɗum addanta en naatande toɓɓere men aroore ndee, pulfule Fulfulde.
Pulfule Fulfulde
Fulfulde ko ɗemngal keewngal pulfule (calti). Pulfulal fof waɗi ko kam ɓuri sellude. Ko wertaango jappondirngo gila Senegaal e Muritani to Hirnaange haa Sudaan to Fuɗnaange. Pulfule ɓurɗe teeŋtude ɗee ko :
₋ Pulaar mo Fuuta-Tooro (rewo Senegaal e worgo Muritani e hirnaange Mali),
₋ Pulaar Fuladu maa Firdu maa kadi Fulakunnde (worgo Senegaal, Gambiya, Gine-Bisaaw),
₋ Pular Fuuta Jaloŋ (Gine, e dente hoɗɓe Sarliyon e Gine-Bisaaw, e nder diiwaan Keedugu fuɗnaange-worgo Senegaal wondude e Fulɓe Ginenaaɓe jooɗiiɓe toon),
₋ Fulfulde Maasina (nehaande Mali),
₋ Fulfulde Burkina-Faso e hirnaange Nijeer,
₋ Fulfulde Fuɗnaange-Nijeer (fuɗnaange Niijeer haa nehaande Nijeriya),
₋ Fulfulde Aadamawa (Rewo Kamaruun, rewo Niijeriya, Caad, Suudaan).
Eɗen mbaawi kadi suɓtaade pulfule dennduɗe jelooɗe keeriiɗe hono yumere pula(a)r, e yumere Fulfulde maa yumere pulfule Hirnaange ceerɗe e pulfule Fuɗnaange. Keerol hakkunde Hirnaange e Fuɗnaange fecciti ko Ndenndaandi Nijeer, ndeke yeru ko pulfule gila Senegaal e Muritani haa Hirnaange-Nijeer ngoni yumere Hirnaange, ko heddii koo fof woni yumere Fuɗnaange.
Ko adii nde gootiɗingol ummantee, maa ceerundal pulfule ɗee anndee tawo. Ma mi eto yaltinde ceerundal majje nder taƴere aroore ndee, kono mi yaajnotaako heen no feewi ngati, no mo-woni kala nih, ko ndokka-ɗen e haala heewaani.
Ceeruɗe hakkunde pulfule
Ceerule hakkunde pulfule ɗee ina ngoodi he tolnooji majje kala. Maa en eto yaltinde ɗe ɗoo.
Baymaanaagal (« Phonologie »)
Eɗen mbaawi teskaade ɗoo goodaangal nder diiwe Fuɗnaange, yaama ko he raaɓere ɗemɗe nokkuuje toon, ko wayi no wowlugol « sh », e « v », e « z ». Yeru : sheede he lomto ceede, o vi’i he lomto o wi’i, zamaanu he lomto jamaanu. Ko hono noon ngam yiɗde hoybinde haala “s” ina lomtoo “y”, “f” lomtoo “w” nder kelme hono lesdi/leydi, nofru/nowru; deftere/dewtere; alkulal “h” kadi ina lomtoo ”y” hono yimɓe/himɓe, yiite/hiite.
Yeru goɗɗo potɗo teskeede, teeŋti noon e Pulaar Fuuta Tooro, mumtude alkulal koƴoɓal «’» (pesal) so ngal lommbiima hakkunde alkule ɗiɗi laaɓɗe hono wa’i/wayi, wi’i/wiyi, be’i/beyi, ko’e/koye. Fuuta Jaloŋ noon ina teskoree waɗtude alkulal «m» ñonndal so ngal ɓiliima nder helmere maa ngal seɓɓitiima, yeru : ndiyam/ndiyaŋ, lamɗam/lãɗaŋ; hono ɗuum ina tawee kadi nder Seeno, ɗo pulfule leslese Maasina e Burkina Faso kaalatee.
Mahdi e baymaanaagal (Morpho-phonologie)
Ɗoo, eɗen teskoo ceerule keewɗe hakkunde pulfule ɗee, haa arti noon he baylogol e lomlomtindiral alkule. Eɗen mbiya tan ko mbaadi helmere e wowlugol mum, wonande pulfule jaltinooje ɗuum, heewi arde ko he innde, e ciŋkal, e gollal (baɗal), e firlito ɓennungo. Yeru mum ko Pulaar mo Fuuta-Tooro e mo Fuladu; e fulfulde nehaande Maasina (diiwe Bannjagara, Mooɓti, Haayre, ekn. maa e kuuɓal pulfulal ngal Aamadu Hampaate Bah huutorii nder binndanɗe mum); pulfulal Liɓtaako-Jelgooji Rewo Burkina, pulfule Niijeer e pulfulal deeƴtungal Aadamawa.
He ko luulndii ɗum ko pular mo Fuuta-Jaloŋ, fulfulde diiwal Seeno to Mali, ngal Baraani worgo Burkina e pulfulal jokkondiral to Aadamawa ; ɗee pulfule fof mbaylataa alkule lomtondirooje to innde e to ciŋkal. Yeruuji :
– Fuuta-Toro
o winndii, ɓe mbinndii, mbinndu-ɗaa, binnduɗo, binndoowo.
– nanndo mum to Fuuta-Jaloŋ
o winndii, ɓe winndii, winndu-ɗaa, winnduɗo, winndoowo.
Gaa gaa ɗuum, hay nih he nder pulfule baylondirooje alkule, ina heen ceertuɗe. Ko ɗuum tagi fulfulde Maasina ina huutoroo keewal hay e firlito gollal. Kala ko waɗɗii he gollal waɗɗoo he firlito mum :
– ɗo Fuuta-Tooro wiyata : eɓe keewi, yimɓe heewɓe;
– Maasina wiya : eɓe keewi, yimɓe keewɓe.
Ceeruɗe goɗɗe ina ngoodi :
Luutondiral hakkunde koƴoɓal [ɂ] e pecciingal tako-ɗemɗiwal [w] to fuɗɗorde won he golle.
Goole keewɗe ina ngoodi tawa ko puɗɗoriiɗe koƴoɓal tonngiraangal he IPA (Alphabet Phonétique International) [ɂ] maanindiraangal «‘» (kono ngol binndol heewaani yaltude he fuuɗɗorde helmere), hono (’)ara, (’)adda,(’)ama, (’)asa, (’)aña, nder dental pulfule ngal mbaaw-ɗen wiyde « pula(a)r », ngal nanndo mum e dental goɗngal ngal innirten « fulfulde » puɗɗortoo ko feccere laaɓngal “w”; yeru oo wonta : wara, wadda, wama, wasa, waña. Ɗii mbaydiiji ceertuɗi ina kawrita to keewal. Wontata nder pulfule ɗee fof ko ɓe ngari, ɓe ngaddi, ɓe ngami, ɓe ngasi, ɓe ngañi/mbañi.
Ñonnditingol
Ko ñonnditinde (ittude ñonndiɗingol) fuɗɗoode helmere, wonande won he pulfule hono Nommaare to Burkina, Rewo Togo e Bene kam e Fuladu.
– Yeru to Nommaare (ndutto-ɗee he Gottschligg 2009 :321) : ɓe binndii.
– Yeru to Fulaadu : ɓe demii, leɗɗe joorii.
He ko ɓuri huɓtodinde, to Fuuta-Tooro e Maasina e Liɓtaako, ekn., ina teskaa tolno alkulal ñonndal ngal so tawii ko he keewal : ɓe mbinndii, ɓe ndemii, leɗɗe njoorii.
Toniɗingol (Labialisation)
Baylagol pecciingal tako-ɗemɗiwal « w » ina wayloo so tawii reggondirii e « o » maa « u », ngal wonta « g » to Fuuta-Tooro e ko ɓuri heewde to Aadamawa ; ngal wonta « b » to Fuladu e to pulfule Burkina.
Yeruuji :
– Fuuta-Tooro e Aadamaawa : o wujjii/ɓe ngujjii, gujjo gujjuɗo
– Fuladu e pulfule Burkina : o wujjii/ɓe mbujjii /gujjo (m)bujjuɗo
– Fuuta-Tooro e Aadamaawa : o (w)añi/ɓe ngañi.
– Fuladu e pulfule Burkina : o (w)añi/ɓe mbañi.
Mahdi helmere (Morphologie)
Ceerundal e bannge mahdi ina teskee he lomtooji innde, kam e won puɗɗorɗe golle. Ɗe keewaani yiyeede to toɗɗorɗe e jooporɗe, so wonaa ko wayi no ɗo Fuuta-Jaloŋ huwtortoo « ngii » e nanndo mum « nga/mba/ba ». En njuutnotaako he ndee toɓɓere.
Yuɓɓo lomtooji innde (Système pronominal)
Ɗum toɗɗii tigi-rigi ko lomtooji innde gollooji jokkondirɗi e golle timmal duumaare (« duratif-statif ») kollooji kadi ceerundal ngal compaten he yuɓɓooji ɗiɗi mawɗi : yuɓɓo newiingo heɓortoongo lomtooji gorwori denndinteeɗi he maande « ɗon » ; e yuɓɓo saɗtungo renndinngo lomtooji gorwori keewɗi njokkee maaɗe hono « hi -, e -, i -, – ɗ », cikkaaɗe ngadinoo wonde ko maaɗe keeriiɗe to bannge daartol ɗemngal ngal. Kuutoragol yuɓɓooji ɗiɗi ɗii ina jeyaa he ko fecci pulfule ɗee nder Dental Hirnaange e Dental Fuɗnaange, ɗo keerol hakkunde ɗee dente ɗiɗi fecci leydi Niijeer he hakkunde.
Yuɓɓo newiingo : miɗon, aɗon, oɗon, enɗon, minɗon, onɗon, ɓeɗon ;
Yuɓɓo saɗtungo : miɗo, aɗo/aɗa, omo, eɗen, miɗen, oɗon, eɓe.
Soklaani ko eɗen mbiya yuɓɓooji goɗɗi cariiɗi ina ngoodi hakkunde ɗii ɗiɗi jangtaaɗi. Ina jeyaa kadi he ko anndinta dente ɗiɗi pulfule ɗee, mbaydi jeyal he tolno tataɓo. Yeru wonande fedde « o » : « makko » (ciddal alkulal « k » ngal) to bannge Hirnaange, e « maako » (pooɗgol alkulal « a » ngal) to bannge Fuɗnaange.
Mahdi gollal/baɗal (Morphologie verbale)
Timmoode gollal pirlitaangal he daande hakkundere.
To ɓeydi golle (baɗe) pirlitaaɗe he daande hakkundere, eɗen nana mbaydiiji –ike (Fuuta Jaloŋ, Nehaande Maasina), -oke, -eke, -ake (Haayre, Burkina), -iima (Fuuta Tooro, Fuladu), yeru : mi lootike/lootake/lootiima.
Timmoode gollal luulndingal pirlitaangal
Ɓeydol –aay (Burkina, Niger, Adamawa), ɓeydol -aayi (Niseriya), ɓeydol -aani (Fuuta Tooro, Fulaadu), ɓeydol –aali (Fuuta Jalon, Maasina). Yeru : yahaay/yahaali/yahaani.
Timmoode gollal muumal – ko fayi arde
Ɗoo, eɗen njogii ɓeydol –ay (Fuuta Jalon, Niseriya), ɓeydol -at (Fuuta Tooro), ɓeydol -an (e ko nanndi heen). Yeru: yahay/yahat/yahan.
Lelngo : Waasde rewde gorol G-G-J (Golloowo, Gollal, Timmoode)
He ko ɓuri heewde, eɗen kawri Fulfulde ko ɗemngal taforiingal G-G-T (Golloowo – Gollal – Timmoode), gaagaa baylogol alkule to fuɗɗoode gollal he daande adannde e daande ɗiɗmere. Ko luutondiri he nder pulfule ɗee heewaani. Kono noon, wonii he pulfule hono Fuladu e Jeeri (Nehaande Senegaal) ina njaɓɓa ngal kuulal lelngo pulaar-fulfulde.
Yeruuji : - « Muttaar oon kay, miɗo mbo anndi (wonaa … miɗo anndi mbo/mo) » ;- « miɗo ɓe yiya (miɗo yiya ɓe) ».
He ɗii yeruuji ɗiɗi, timmoode ngol woni ko hade gollal, wonaa wattan, ɗuum ko yaɓɓuɗe doosɗe celluka ɗemngal ngal.
Baylagol toɗɗorɗe e jooporɗe
Pulfule Hirnaange (Fuuta Jaloŋ, Fuuta Tooro, Maasina) ina ngoodi annde jooporɗe ummiinde he lomtooji cifotooɗi. Yeruuji : gorko « (mo anndaaka) », gorko oo « (gorko ganndaaɗo) ». Lomto « oo » so arii ko adii innde, ko jooporgal : oo gorko. So arii caggal innde, wontata ko toɗɗorgal : gorko oo. To pulfulal Aadamawa (goomu Fuɗnaange) ina woodi gane ɗe mbaylotaako (ɗe njahdaani e pelle inɗe, ɗum ko kesum) ; hono « go » maa « man », jogiiɗe darnde toɗɗorɗe : « gorko » (mo anndaaka), « gorko go », « gorko man » (ganndaaɗo).
Kelmeendi…
Haa tonngoode faande (195) njokken.
Winndaannde Umar Bah
Fulo : Aamadu Malal Gey


text:
Hikka kadi, jaayɗe leydi ndii mbeltaaki e peccugol kaalis ballal laamu (miliyoŋaaji 200 ugiyya gadano oo) wonande Jaayɗe jaambureeje ɗee. Tee, mettere ndee ina mawni no feewi. Ko Muusaa Sammba Sih, gardiiɗo RPM (Fedde jaayɗe binndaaɗe ɓurɗe duumaade / walla nii, jaayɗe goodɗe e goonga, goonga ɗee), gardiiɗo jaaynde wiyeteende Quotidien de Nouakchott e hoore mum adii wiyde : « terɗe goomu kalfinaangu jiilgol e peccugol ballal ngal, ko kañum en koye mum en cosi jaayɗe mum en ngam ɓaaftude ko ɓuri heewde e ballal ngal, ndokka ɗum koye mum en. Nii woni jaayɗe goodɗe ɗee, jaltooje ɗee, ko keɓi alaa no wayi… ». Ko hono ɗuum Ahmed Sheex (Le Calame) e Maamuudu Sih (L’Eveil-Hebdo) kaali, kolli heen mettere mawnde. Ɓe mbiyi wonde : « Hooreejo goomu peccugol ngol e terɗe jeegom goomu nguu ndokkii koye mum en ndaamordi 1 500 000 MRO wonande hooreejo oo, e 1 200 000 MRO wonande tergal kala tawi ɓe ngalaa heen hakke (golle goomu nguu taƴanaaka hay huunde, tawi jaayɗe keddiiɗe ɗee, alaa heen heɓnde ko ɓuri 700 000 MRO).”
E nder peccugol hikka ngol, muulirde ngenndi ndee, heɓi ko 40 miliyoŋ MRO (ande heɓatnoo haa 60 miliyoŋ). 54 jaaynde, tawi ko woodi heen (ko yaltata e sifaa duumiiɗo) ɓuraani jaayɗe 10 e 200 lowre internet e teleeji 5 (uddaaɗi ko ina wona lebbi nay jooni), pecciima hikka e 200 miliyoŋ MRO.
Fooyre Ɓamtaare noon, gaa gaa hitaande adannde ndee (2012), meeɗaa seerde e nduu woondu. Ma a taw, e nder leydi hee, ko Fooyre Ɓamtaare tan waawi wasaade, wiya, gila 2010, meɗaa sownude hay laawol gootol nde foti yaltude ndee, tee ina huuɓni denndaangal sarɗiiji pawiiɗi e mum, tee ɓuri jaayɗe ɗee kala ɓooyde sibu mum soseede gila 1980. Hikka Fooyre feccii ko 107 000 MRO (ko waawaa yaltinde jaaynde hay laawol gootol). E 2016 ko 257 000 MRO nde heɓnoo, e 2015 nde heɓi 834 000 MRO, e 2014 nde heɓi 103 400 MRO, e 2013 nde heɓi 746 000 MRO, e 2012 (nde fuɗɗii ndee) nde heɓii 1 768 000 MRO. Ko ndeen hitaande (2012), nde waawi dañande heen hoore mayre kaɓirɗe, nde yoɓi ko ina ɓura 800 000 MRO luwaas joɗnde Fedde ndee e kaɓirɗe mum (ko ndeen fedde ndee waawi ƴettude joɗnde moƴƴere). Kala nde sehil Fooyre (gannduɗo ɗum, mo añaani ɗum) jeyaaka e goomu peccoowu nguu, nde ɓelsat ! Ndaa peccugol ngol fotnoo tan fawaade ko e sarɗiiji dottaaɗi ɗii (duumagol, jogagol joɗnde, ekn.)
Bookara Aamadu Bah


text:
Koolol winnderewol sooninkooɓe, hono FISO, udditii e wuro Nuwaasoot ñalnde alkamiisa 20 feebariyee 2014. Ngol uddii talaata 25/02/2014. Ngol yuɓɓinaa hikka ko e gardagol Fedde Muritaninaare ɓamtaare ɗemngal e pinal sooninkooɓe hono ko anndiraa AMPLCS, wondude e ballal laamu Muritani e “Île de Paris” (Diiwaan wuro Pari) rewrude e Meeri teerunke Nuwaasoot (CUN
Koolol winnderewol sooninkooɓe, hono FISO, udditii e wuro Nuwaasoot ñalnde alkamiisa 20 feebariyee 2014. Ngol uddii talaata 25/02/2014. Ngol yuɓɓinaa hikka ko e gardagol Fedde Muritaninaare ɓamtaare ɗemngal e pinal sooninkooɓe hono ko anndiraa AMPLCS, wondude e ballal laamu Muritani e “Île de Paris” (Diiwaan wuro Pari) rewrude e Meeri teerunke Nuwaasoot (CUN
Kooli ɗiɗi gadani ɗii njuɓɓinanoo ko to Kayes, to Mali. Sooninkooɓe ummoriiɓe e jookli winndere ndee kala nootiima e ngolɗoo koolol tataɓol : Farayse, Amerik, Anngolaa, Mali, Senegaal Gammbi ekn…
E wiyde gardiiɗo AMPLCS hono Seek Siidiyya Tañnjaa, ina jeyaa e paandaale koolol ngol « jokkondirde sooninkooɓe ɗanniiɓe, ɓe ballal mum en e ɓamtaare nokkuuji mum en seedtini, e heddiiɓe e leyɗe iwdi maɓɓe hee ». Koolol ngol kadi ko ngam « wuurtinde laamaandi ngadanndi Afrik, so laamu Ganaa ngam wallitde ngootaagu Muritani ».
Biyeteeɗo Aali Sumaare, mo nganndu-ɗaa ko piilaaɗo Diiwaan Pari, gollodiiɗo FISO 2014, yettii heen kaaɗdi njettoor Ahmed wul Hamsa oon gardinooɗo Meeri teerunke Nuwaasoot, jeyɗo sabaabu ngolɗoo gollondiral hakkunde Meeri Pari e Meeri Teerunke Nuwaasoot. O wiyi « miɗo faarnii laabi ɗiɗi e gargol am ɗooyene : sabu wonde piilaaɗo Diiwaan Pari ɗo sooninkooɓe heewɓe nguuri e wonde mi miin e hoore am sooninke ».
Usmaan Jagana, mo AMPLCS hono fedde fuɗɗunde miijo FISO ndee, hollitii maa ngolɗoo koolol tataɓol anndin leƴƴi Muritani keddiiɗi ɗii, ɗemngal e pinal sooninkooɓe. « ɗuum ɗoon ko huunde mawnde wonande leydi Muritani leƴƴileƴƴinndi, ko fartaŋŋe tiiɗtingol ngootaagu mum ». Kanko Usmaan Jagana o ɓeydii heen « maa FISO sar ɗemngal e pinal sooninkooɓe e winndere ndee. Laamu Muritani ina poti wallitde jettagol ndeen faandaare, sibu, gaa gaa pijirlooji ɗii, e nder ɗeeɗoo balɗe nay maa jeewte mawɗe njuɓɓine, gollorɗi keewɗi mbaɗee ». Ina anniyaa hay sosngo Duɗal ganndal (Akkaademi) ɗemngal Sooninke.
Ƴoogdi : Kaliilu Jagana


text:
Jooni sinuwaa en mbaɗi ko hay gooto meeɗaa waɗde, so neldude laana wiɗto ngam sunnaade bannge lewru dumtiiɗo Leydi men oo. Oon bannge, hay laana wiɗto ngoota meeɗaa neldeede toon, saka juuraade e mum. Ɗum noon, Siin werliima ɓeeynirka inniraaka Chang’e-4, ñalnde aljumaa 7 desaambar 2018, ka juuriima toon ñalnde alkamiisa 3 saawiyee 2019, w2-h26 subaka. Maa ka waɗ toon wiɗtooji jowitiiɗi e kaaƴe gonɗe toon, kam e ndema tamaate e leɗɗe goɗɗe.
Nii woni Chang’e-4 woni « laana ngadiika juuraade e bannge Lewru birniiɗo oo e sunnaade ɗum ». To bannge karallaagal, ko ɗum huunde saɗtunde wonnoo. Yanti heen, nde tawnoo bannge Lewru birniiɗo oo ina heewi kaaƴe, e gaasaɓɓe, juuraade e mum ɓuri saɗde e juraade e bannge kuccitɗo e Leydi oo, yanti heen, nde tawnoo ko o dumtiiɗo, jokkondiral e Leydi beƴ aaɓnotaako, ko maa rewree e dokkannde walla mbiyen heɓɓitirde (relais). Ko ɗuum nii addani Siin neldude ko adii, gila e lewru mee 2018, satelit jirlotooɗo Lewru ɗo ɓadii, ngam heɓɓitaade bempeƴƴe (onndooji) e keɓe ɗe ɓeeynirka kaa wostondirta e Leydi. Ɗuum jiidaa e caɗeele jaangol ɓurtungol nokku oo so jamma jofii toon, (jamma lewru ko balɗe 14 Leydi) ɓuuɓol ngol ina telloo haa -173°C, nguleeki ñalawma lewru (balɗe 14 Leydi) ina yettoo +127°C ! Ngam kadi teeŋtinde caɗeele, Chang’e-4 tiindinaa ko diiwaan wuddu worgo Lewru, keewɗo kaaƴe e gaasaɓɓe.
Ko ngol woni ɗiɗmol ko Siin ina nelda ɓeeynirka to Lewru. Gadanol ngol ko ñalnde 14 desaambar 2013 wonnoo, nde laanel Siin mbiyeteengel « wojere kaaƴe » walla Chang’e-3 juurotoo e lewru ndee. Ngeel laanel gollinooma fotde lebbi 31. Aɓe nganniyii kadi neldude toon Chang’e-5 e hitaande 2019.
Siin ina deppisoo miliyaaruuji keewɗi kaalis mum e tuugnorgal mum weeyo ngam neldude satelitaaji mum nder weeyo (ƴeewgol Leydi, telekominikaasiyoŋ…) walla satelitaaji woɗɓe. Siin ina ɗaminii neldude roboo to Mars, walla yimɓe to Lewru. E lewru noowammbar 2018, Pekin saaktii muul laana mum weeyo, potka renndinoyeede hedde 2022 e lomtaade Laana weeyo winndereewa kaa, hono ISS, ndenndinka Dental dowlaaji Amerik e Riisi e Orop e Japon e Kanada, potka ƴeeŋtude (woppeede) hedde 2024.
Ñalawma Lewru e jamma Lewru
So tawiino ngon-ɗaa ko dow Lewru hol njuuteendi mudda njiyataa naange hade mum mutde ?
Lewru taartotoo Leydi haa arta ɗo tolninoo ko e balɗe 28. Ko e balɗe 28 kadi ndu yirlotoo e hoore mayru. Enen wonɓe e Leydi ɓee, njiyaten tan ko bannge gooto e Lewru. Ñalawmo gooto to Lewru (ñalawma lewru) ko feccere mudda jirlagol lewru e hoore mum, woni balɗe 14. Woni gonɗo dow lewru jiyata Naange ko balɗe 14 Leydi, o jooɗoo balɗe men 14 o yiyaani Naange, woni jamma lewru kadi ko balɗe men 14 (balɗe 14 dow Leydi men).


text:
“Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.”
“Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.”
“Kala ko mawni famɗittu ; kala ko famɗi ene wuuri, toppitaa, mawnat. Aduna ko sippiro, ko gorle, ko goobe jiile. So won ko neɗɗo goongɗini, yo o niiɓ e fiɓnde makko. Ko ndimaagu ɓuri ngalu. Galo mo riiwtataa fenaande, wallittaa tooñaabe, ngalu mum ene nefnii. Ganndo mo heedanaani goonga, jeyba mum, wutte mum, wuttulo mum, oto mum, galle mum, haarannde mum e haarannde ɓurani ɗum huunde fof ; ganndo mo faalaaka so wonaa nguurndam mbelɗam ɗam, ganndo mo wallataa miskineeɓe, oon, ganndal mum ko jiiba, so wonaa dutal hatojinaani e mum.”
Fooyre Ɓamtaare ina yaltina on ɗo konngol udditirgol deftere Murtuɗo wiyetende «Wullaango boolumbal», nde ARED muultinoo hitaande 2002.
_________________
“Ndeeɗoo deftere, jubbannde e jime am pulaar ɗe ARED muuli, ari ko e sahaa mum. Mi winndii, firii defte keewɗe, nde wonnoo ɗum ɗabbi ko ngalu keewngu, doombi e come ndakmitiima e majje. Gila nde puɗɗii-mi waɗde jime e ɗemngal pulaar e hitaande 1973, ko e leppi haala tlan ɗe loowetenoo, ɗe caree, ɗe caakee, kañum e denndaangal jeewte limtilimtinɗe de mbaɗatnoo-mi to Moritani, Senegaal, Gammbi, Burkinaa Faaso, to Farayse, Holannde, Belsik, Espaan, Itali, ekn.
Miin, pulaar jaranii kam karwaas, kasoo e kasaŋka ; ko pulaar ɓurani mi hoore am, neene am, baaba am, ɓiɗɗo am. So pulaar wuurii, ngenndi men wuura ; so pulaar maayii, ndi falja. Ndeke ɗemngal famɗaani e leñol e renndo, ko kanngal ɓamtirtee, ko kanngal lesɗinirtee, boomirtee leñol.
Kala ko mawni famɗittu ; kala ko famɗi ene wuuri, toppitaa, mawnat. Aduna ko sippiro, ko gorle, ko goobe jiile. So won ko neɗɗo goongɗini, yo o niiɓ e fiɓnde makko. Ko ndimaagu ɓuri ngalu. Galo mo riiwtataa fenaande, wallittaa tooñaabe, ngalu mum ene nefnii. Ganndo mo heedanaani goonga, jawba mum, wutte mum, wuttulo mum, oto mum, galle mum, haarannde mum e haarannde ɓurani ɗum huunde fof ; ganndo mo faalaaka so wonaa nguurndam mbelɗam ɗam, ganndo mo wallataa miskineeɓe, oon, ganndal mum ko jiiba, so wonaa dutal hatojinaani e mum.
Neɗɗo ene waawi wonde haaside, kono leñol e leydi mbaawaa wonde haasideeji. Kala ko ndi walla ko ngol waɗanaa yejjittaake. Ko annduɓe e alɗuɓe e naalaŋkooɓe e jaambareeɓe darodinooɓe e tooñaaɓe mbayli aduna oo.
Konngol ko semmbe, ene bonna ko fetel waawaa bonnude, ene feewna ko kural waawaa feewnude. Ko ɗum waɗi jime haaliyaŋkooɓe sirŋinaniiɓe sañtude tooñannge, ko ɗe kaɓirɗe tookaaɗe. Ko ɗe nguura, naantorɗe, e kaɓtorɗe kala renndo. Renndo fof ene jogii haaliyaŋkooɓe mum e annduɓe mum dowrowɓe teskoraaɓe goongirantaagal.
Koli Tengella Bah, Sileymaani Baal, Umaral Fuutiyu’en, Alfaa Yaayaa Jallo’en, Usmaan Dan Fojo’en e wodɓe, ene njeyaa e hilifaaɓe ɓe ngenndi Pulaar yejjittaa. Wiktoor Higoo, Laamartiin, Laa Fonten, Deegool e woɗɓe ene njeyaa e ɓe Faraysenaaɓe tuugnortoo. Gogol, Puskiin, Mayakowsoki, Goorki, Taras Geregoriwitshe Shefcenko ko to leydi Riisi, ko hormaaɓe. Haaliyaŋkooɓe, naalaŋkooɓe nannduɓe e Baaba Maal’en to Senegaal, Felaa to Niseriyaa, Alfaa Bolonndii to Kootdiwaar, sukaaɓe Senegaalnaaɓe yimooɓe jimɗi “rap” ɗii, e woɗɓe to leyɗeele Wiyetnaam, Alseri, Palestiin, ekn., caaktii mette ɓittaaɓe, siiɓaabe, coftinii monaaɓe jattinanaade goonga.
Haaliyaŋkaagal ko leelewal ɓerɗe niɓɓiɗinaaɗe, ko pindinirgal hakkillaaji koomtaaɗi. Minen tuuyaaɓe wellitaare, teeɗantooɓe tiɗɗitaare, ko ngal gootal e njogitaaje amen, hono ngal wonirnoo njogitaari taaniraaɓe men, jiimanooɓe, dahanooɓe to leyɗeele woɗeeɓe, kaɓtorii jime mum’en paayondinde e nder aduna oo. Tijjaani Aan gooto e konuŋkoobe men mawɓe duttiiɗo saare goonga ene jeyanoo e wallitɓe en lollinde jime am ɗee e nder jeewte mum’en pindinooje : “Anndu; so a anndii, anndin.” Geggugol makko aduna oo, ko ɗum baasal mawngal haalpulareeɓe aduna o, ndeen yolnde ene foti sukkireede dental, golle, njuɓɓudi, himme. Taarik yejjittaa mo.
Ɗemɗe ngenndiije
Kala e nder aduna oo ɗo yimɓe mawnikinii, laamɓe mum’en canndolini kimmiri fawde ɗemngal mum en e dow ɗemde godde, du m jibini ko fitinaaji ɗi mbeeɓaani ñifde. Ko fitina ɗemɗe Dental Sowiyetik ngal. Ko kanngal addi jiiɓru hakkunde Korsenaaɓe, Breton’en ɓee, Oksitan’en, Baske’en, e ngenndiyagkooɓe Farayse ɓee. Korse’en ene kaɓanoo jeytaare duunde mum’en ngam añde ñifireede ɗemngal Farayse ngal.
Nduun jiiɓru layi to Espaaiï hakkunde haalooɓe ɗemngal Baske ɓee e haalooɓe Español. Ndu wifii to leydi Belsik hakkunde Falama’en e Wallon’en. Ndu yerɓini Kebek hakkunde Farayse’en e Engelenaaɓe. Ndu duniino Tamul’en to leydi Seylan Shik’en to Ennde, Añañaa’en to Sudan, Kirde’en to Irak, Beerbeer’en to Alseri e Marok, Tuwaareg’en to Maali e Niseer daranaade ɗemɗe mum’en.
Nduun duleendu fitina dalƴiniino leydi Niiseriyaa e hitaande 1968. Ko Kolonel Osukwu to Biyafra huɓɓunoo ndeen hare ngam saltaade kiiɗal ngenndi mum. Boneeji Ruwanndaa e Sayiir fof ko e majjum jeyaa. Ndee ñawannde ko adunayaŋkoore ; ko nde ñawu politik cafrirteengu safaara gabbitiiɗo e politik, kono wonaa waɗooɓe politik fof walla annduɓe fof kumpitii oon safaara. Nguun nawu wiyetee ko “naamndal ngenndiyaŋkeewal”. Mo anndaa ngal wallittaa e safaara maggal. Ko kanngal dalƴinnoo leyɗeele Orop ɗee fof gila e sahaa njilaŋkooɓe Kaarle Maksee en, Ferederik Engelse en, Lenin, Estalin’en, Roosaa Liksammbuur en. Dillere Irlannde ɓooyii, abbitii ko e maggal.
Rennduɓe huunde peccat, walla mbaɗa gooɓe jiile. Ko faamde min oo musiiba addanii min daraade e riiwtude ɗum. Laamuuji ɗii, faaydude ɗum en Lislaam e aarabaagal ene jeyaa kadi e ko ɓeydi tooñde min. Al quraana ko timmal ɓuri huunde fof kono ko ɗemɗe fof poti. Annebi kala nelaa ko e ɗemngal mum, etee ɗemngal kala ko semmbe kattanɗe saaktude ɓure Alla. Ko kaŋko tan jeyi, rokkirde mo o welaa, ngam o wiyi e Al quraana : “Ɗemɗe mon ɗee e goobuuji ɓalli mon ɗii, ko e maale Alla ɗum jeyaa.” Ko Alla waɗi maale mum rokki min, min mbeltii heen. Hol sabaabu woɗɓe ene mettina heen, njiɗa ittude min heen. Moƴƴinta koɗdigal ko kormondiral jojjanɗi.
En njaawataa ɓamtaade. Alaa e sago cosen Njuɓɓudi Afrikiyaŋkoori mbiy-miyaŋkooɓe ndarantoondi geɗe men kuuɓtidinɗe. Ɗemɗe men ene poti laamoreede e liggoreede. Kono ndeento-ɗen mejol ngol añɓe peewnani en ngol. Ɗemngal men fotaani jogaade abajadaaji ɗiɗi – ɓee tuugnoo e alkule laten ɗee, woɗɓe naftoroo alkule arab ɗee. Ko ɗum huunde leeltinoore. Ko alkule laten ɗee ɓuri yaajde e nder aduna o, ndeke ko kañje ɓurata en yaawde wallitde ɓultaade gannde kese ɗee, ɗe mbaɗtee e ɗe haŋki, ɗe cukkana en jolɗe tampinɗe en ɗee.
Leydi fof ene foti waɗde saggitorde ngaddiin mum. Caggitorɗe ngaddinaaji pulaar e fulfulde ɗïi fof mbaɗtee saggitorde wootere ɓurnde mawnude e alɗude e saggitorde pulaar nde ganndo Riisnaajo biyeteeɗo Subkow waɗnoo ndee. Ɗeen golle ene ɓeyda akɗinde e semmbinde ɗemngal men. Ngaddinaaji men poti, ko ɗi nafoore, kono ko pulaar woni yumma e baaba majji.
Kañji fof, ko Fuuta Tooro woni fooɓre majji. So ɗuum ɓennii, fotii ko annduɓe men ɓee nanondiri e no limto pulaar ngoo foti wowlireede. Jannguɗo farayse wowlira ɗe no alkule laten ɗee ; jannguɗo arab wowlira ɗe no arab nii. Ɗuum kadi ko e caɗeele jeyaa.
Pulaar ene jeyaa e ɗemɗe ɓurde ɓooyde, luggiɗde e yuɓɓude e ɗemɗe aduna ɗee fof, engal jogii noogaas e go’o lawirde ; so lawirɗe jeeɗiɗi fulfulde ɗee njantii heen, wona lawirɗe noogaas e jeetati. Hono majjum weeɓaani dañde e ɗemɗe winndere ndee fof. Ndeke ko semmbe kattanɗe roondaade kala gannde. Jannguɗo fof yo janngu ngal, o waɗta gannde makko e maggal, ko ɗum wonata lottundu ɓamtaare maggal.
Kaalen ngal e nder galleeji e boli e nder gollorɗe. Mbaɗen feere arani’en njiɗa ngal, naftoroo ngal. Sikke alaa engal ñisi, won e men mbinndataa helmere so wonaa peeñnina ɗaɗol, woɗɓe mbinndirta tan ko no haaldirtee nii. Engelenaaɓe ndañiino hono ɗeen caɗeele, annduɓe mum en ndenti, koybini ngal mum en. Tuubakooɓe farayse naŋtii e aada, calii hoybinde ngal mum en. Hannde ko engele woni ɗemngal gardingal ɗemɗe aduna ɗee fof.
Pulaar hoybinaaka tawo, kono ko kanngal woni ɗemngal jeegoɓal ɓurngal yaajde e ɗemɗe Afrik ɗee fof, (so arab, linngala, hawsaa, swahili, manndeŋ), ɓennii, ndeke so ngal woodii hoybineede, dogdu maggal yaawat. Alaa e sago pinal wuurtinee, ko moƴƴi koo hisnee, naftoree, ƴelliten neene e faggudu men, kiren e kala fannu heedtude yeeso daɗnoobe en.
Yowitaare e fawaare jibinta ko yawaare. Limoore ngenndi men ene mawni e Afrik, kono keewal men alaa ko ɗum nafi en tawo ; wadil noon ko keewal buubi, ngal yahdaani e hakkillantaagal. Ko enen ɓuri Israyeelnaaɓe e Shiin Taywannaaɓe heewde, kono ko kambe buri en bamtaade, etee ko enen buri be maaje ndiyam mbeldam, dunli ngalu iriingu e leydi e goɗɗum.
Hol ko saabii ɓafgol men ? Ene foti anndeede e safreede.
Enen ɓuri seereraaɓe heewde, hannde ɓe ndentii, ɓe mbaɗïi kawtal biyeteengal “Ndeflen,”, eɓe mbaɗa ko en mbaawaa waɗde.
Ko jolfo, Kalifa Ñas, arata Fuuta, o rentina fuutaŋkooɓe, o fodana ɓe ko o waɗataa. Woorti Baaba Maal e meccal makko ngal Alla ɓamti, alaa fuutaŋke goɗɗo baawɗo rentinde en. Ɗum wayi ko no ñaantaade ŋabba dow lekki nii.
Maayde Tijjaan Aan ndee, wootere e koode men mawɗe jalboore nde fiifataa, ene foti dunde en eeraade ko yaawi ngenndi men fof to dingiral pottitte ɓurngal mawnude, ko nanndi e fettirde fukubal Lewopool Sedaar Seŋoor to Ndakaaru, yimɓe yeewa hol no ɓe mbadata.
Hol no ɓe cafrirta caɗeele mbi’miyagkooɓe fof tawa alaa hare e taƴondiral e leƴƴi ɗi koɗdu-ɗen ɗii fof ? Alɗuɓe men, annduɓe men, naalaŋkooɓe men, ɓiɗɓe ngenndi men cunnoo caɗeele men, ƴeewa no ɗe cafrirtee, ɓe toɗɗoo hattanɓe roondaade donngal, yarlitiiɓe. Dariiɓe cemmbinee, mo daraaki ittee.
Ɗo e Senegaal, eɗen poti daranaade kawtal ngal pelle pulaar …. Ngal toppitoo ɗeen geɗe fof, e leydi ndii e Afrik. Ko yebaare men, waasde en sirŋinanaade ko nafata en koo, waasde yuɓɓinde koye men, ñiiɗde e fiɓnde wootere, leeltini en. Alaa oo ko o ɓiɗɗo cuurel walla cuural, ko kattanɗo jarlitiiɗo tan hatojinaa. Won geɗe ene kersinii e men no feewi. So pooɗondiral wooteeji ene mbaɗa e Senegaal, leƴƴi goɗɗi ɗii, gooto fof e rajo e telewisiyoŋ ene yiyee, ene nanee ene haala ɗemngal mum. Haalpulareeɓe ɓee kaalata ko wolof walla farayse, ɓe ngoppa ngal maɓɓe.
Hay so eɓe kaala ɗemɗe woɗɓe, yo ɓe ngidoro pulaar tawo. Ko heewi e haalpulareeɓe ɓe nganndaa karte woote, ɓe ngalaa ɗe, ɓe ngootataa, hay seeremɓe e hilifaaɓe mawɓe diine ; ɗum ko ustaare men. Seeremɓe men tedduɓe ene poti daraade, keɓa geɗal mum en rajo e telewisiyoŋ ; kamɓe ne, ɓe mbaɗta haalde e majjum, diine o e ɗemngal pulaar.
Tawde laamɓe ɓee ko e maɓɓe njowitii, yo ɓe mbiyi ɓe yo ɓe potndu ɗemɗe leydi ndi. Abdullaay Wad, mo killanten o, so o haalii wolof, yo o fir e ɗemɗe goɗɗe : so wonaa ɗum, wiyetee ko omo jinngana ngenndi makko. Kala haalpulaar pooɗantooɗo huunde e woote mo fasnaaki pulaar, woto en paale mo. Goɗɗo fof jiɗɗo huunde e men, kaaloowo ɗemngal mum mo wiyataa yo ɗum fire e ɗemngal men, hoto en toppito mo. So en tiiɗaaka koye men, woɗɓe pasnotaako en. En monaama baŋ-yoo-baŋ, hay to rajo e telewisiyoŋ leydi men. Rajooji ɗi ngonaa laamuyaŋkooji keɓaama, alaa heen tawo mo ndañ-ɗen ko faayodini ; ko ɗum aayaare mawnde.
So telewisiyoŋ yahii Fuuta, Jolof, Bunndu, Fuladu, tawi pulaar alaa heen geɗal, ko ɗum yoolanduru ngenndi men. Yoo seeremɓe men tedduɓe ɓee mbaɗtu naftoraade pulaar e mowludaaji ɗii e kutbaaji ɗii. Ceerno Boy, Ceerno Abdarahmaani Banaaji, Ceerno Baras to Ɓunndu, mbinndii jime keewɗe e pulaar, yo ɗe naftore. Almaddaa en ene ngoodi, yo beyti ɗii nguurtine. Yoo coñce pulaar haŋki ɗee mbiɗte, ɗe nguurtinee, gila e kerooɗe, kontimpaaji, leele, pekaan, dillere, fataŋ e goɗɗum. Ko Teen Yuusuf Gey winndunoo e majjum ko ene foti yaajneede.
Kawtal Mbiy-miyagkooɓe
Kawtal janngooɓe pulaar to Farayse ɓee, ko ɓe yarlitaniiɓe pulaar no feewi. Ko fuladunaaɓe rewɓe e worɓe wonnooɓe Bordoo ngidii lewlewtinde pulaar to Orop. Ɓe eerii mi to Pari, ngar-mi semmbinde ɓe. Alfaa Ibiraahiima Soh, gardinooɗo muulirde Nubia oo wallitiino pulaar no feewi. Ko liggotooɓe Bordoo ndenndini jawɗeele mum en, noddi haralleeɓe haalpulareeɓe wonnooɓe e Orop, kam e to leyɗeele aarabeeɓe, ngam tafde njuɓɓudi ƴellitoori ngenndi pulaar e nder winndere ndee.
Ko e 1981 Kawtal Janngooɓe Pulaar sosaa to Bordoo. Engal roondii yaakaare mawnde ; ngal dañii cate to Itali, Almaañ, to Amerik e to leyɗeele aarabeeɓe. Ballal maggal e ɓamtaare ɗemɗe men, ballal maggal e ɓamtooɓe pulaar, teeŋti noon e miin Murtuɗo Joob, ene teskinii. Oon bannge, catal Itali kam e Hoodere Pinal Pulaar to Amerik, eɗum fuŋŋinii. Ko ɗum waɗi ndee deftere ari ko wallitde ɗe, wallitde Pelle Ɓamtaare Pulaar Moritani e Senegaal e denndaangal dente e juɓɓule daraniiɓe ƴellitde ɗemngal pulaar e nder aduna oo.
Leeltinnoo jaŋde am to Pari, laamorgo leydi Farayse, ko semmbinde kawtal janngooɓe pulaar to leydi “Deegool”. Ko haalpulareeɓe darnunooɓe catal Bordoo, ngidii e Orop rokkude yeru moƴƴo jannginde ɗemɗe ngenndiije. Ko miin e wondiiɓe am, Abuu Bakri Dem e Yaayaa Jah, cosi cate Mante La Soli, Baranten, Haawur, Orleyan, Kompiyen, Montargis, Etampes. Ko miin semmbini ɗe, udditi cate Pari, Kerey, Boowee. Ko e innde fedde Binndi e Jaŋde – nde miin e ganndo Kameruunnaajo biyeteeɗo Mohammed Aliw Modiboo, jannginoowo pulaar to Sorbon, e Mammadu Alasan Bah e Alasan Caam e Jibi Mbooc e woɗɓe janngatnooɓe e iniwersiteeji Pari cosi -wallatnoo liggotooɓe haalpulaar en ɓee ; kono ko miin wonnoo ɓernde golle ɗee.
Sikke alaa won ko waɗaa haa wayli hakkillaaji. Kono ko heddii koo ɓuri heewde e saɗtude, waɗi noon ko laamuuji men ɗii njiɗaa ɗemɗe men, ɗi mballitaani e ɓamtaare majje. Ko haala ɓuri golle. Ko ɗum waɗi en potaani yowitaade e majji, soko e doole men.
En ɓamtotaako so en ndentaani, so en nganndaa ellaaji men, so en cafraani ɗi, so en ɗaɓɓanaani koye men peeje ɗe ɓamtorto-ɗen e nder njuɓɓudi mawndi, mbiyeten : Kawtal Pelle Pulaar Senegaal. Kala leydi e Afrik waɗa hono noon, ɗeen kawte njooɗodoo, tafa kawtal pulaar Afrik, tawde ɓesngu men ene sarii tuggude e Geec Altantik haa to Maayo Woɗeewo.
Ngootaagu Afrik yahdata ko e ngootaagu Mbiy-miyaŋkoobe ɓee fof, semmbinooɓe dental Afrik. Ndeen faandaare wammbataa ellaaji men mooreteeɗi, ɗi moretaake : mawnikinaare, ɓinngu baabaagu, haasidaagu, taƴ-enɗamaagal, dabare, mi-yiɗaa-tinaa-mi-yiɗaa-pinaa, salaade desondiral ɓiɗɓe men ɓe ngonaa fasiraaɓe, ekn.
Ñawu mawngu haalpulareeɓe, ko ɓe mbaawaa rentude sabu mawu-mawu maɓɓe ene ɓurti, hakkillantaagal maɓɓe ngenndiyaŋkeewal ene ŋakki. Ko kamɓe tigi ngoni añɓe koye maɓɓe. So ɓe cafraani ɗii ellaaji, ɓe cellataa. So ɓe paamaani nafooje ngenndi maɓɓe tigi, ɓe ndaranoo ɗe, ɓe mawnataa.
Ene jeyaa e caɗeele men duumagol majjere e humambinnaagal, gonɗum sabaabu baasal men, e keedtugol caggal leƴƴi goɗɗi ɗii. Ceertugol ngaddinaaji ngenndi men gila e Fuuta Tooro haa e Aadamaawa. En ngalaa njuɓɓudi Afrikiyaŋkoori, mbiy-miyaŋkooɓe diisnondirooɓe e ko ɓamtata en, semmbinta ngootaagu men, tekkina nanondiral men e hoɗdiiɓe men woɗɓe ɓee. Ngaari Caytu, Sheek Anta Joob anndinii en jiidigal ɓiɗɓe Afrik fof, ngal mi meeftataa saka ɓaafta. En ngalaa ɗowooɓe fellitɓe, e annduɓe daawe e peeje potɗe lelneede haa fiɓta saqqaaji men. Ngenndi jumpat e cazeele, so anndube mayri mbiyataa : “Hol no mbaɗaten ?”, ndi ɓamtotaako.
Hannde noon, hay fedde wootere pulaar waawaa kañum tan ƴellitde pulaar e Senegaal e Afrik. Ɓuri moƴƴude ko pelle goodɗe ɗe cosa kawtal pelle pulaar Senegaal. Ngal waɗanee njuɓɓudi golle e kala fannu, dañirɗe ɗaɓɓee, haralleeɓe toɗɗee, taƴre leydi mawnde dañee, ɓurnde Galle Pulaar Geejawaay mahee haa feewa, kaɓirɗe kese e jipporde hoɗɓe e keblirɗe waɗee heen, ngal difoo golle Senegaal fof, ngal wallita tuggude e Geec Atlantik haa e Maayo Woɗeewo kala leydi ɗo Mbiy-miyaŋkooɓe ngoni tafde kawtal mum. Ɗeen jiilirɗe kawte noddee e Ndakaaru, ɗe peewna yiilirde Afrikyaŋkoore “Kawtal Mbiy-mi”, darantoongal suggitde geɗe men fof.
Ngaal kawtal waɗataa politik ; ko alhaaliiji ɓiɓɓe men tan e ɓe Afrik ngal toppittoo, ngal joganoo en konngol e kaaldigal leƴƴi aduna ɗii, ngal feewna iniwersite (akademi) pulaar, ngal daranoo rajo e tele “Mbiy-mi” e Afrik fof. Ngal ƴellita ndema, awo, ngaynaaka, fitiramgollaagu ; ngal himmira heɓde ngalu timmungu njettinoowo faandaare men e kala fannu …
Mammadu Sammba Joop


text:
Fulɓe deh, kañumen fof e anndude e anndireede nagge ina kawri wonde nagge ummii ko e ndiyam, kono eɓe ceerti jiyanɗe e iwdi ndii.
E nder njimri, lawɓe e wammbaaɓe ina mbiyi nagge adiinge yaltude e ndiyam ngee wiyetee ko jellingeere.
Oon sahaa ko sukaabe tato worɓe jiiduɓe yumma e baaba, nge yanondiri, naŋngi nge. Hammadi oo wontoyat labbo, Sammba oo wontoyat gaynaako, Dammba kañum wontoyaa bammbaaɗo. Ko ɗoon ɓe mbiyata, Labbo dikko pullo Sammba, bammbaaɗo Demmba Jallingeere fuɗɗi ngaynaaka. Ɓirduɗe baddi, lalorɗe eeri, Mali sehi.
Malaaɗo soodi gawri keewndi, kosam keewɗam,
Arsuko e yaajeende, ñiiɓal joom-galle.
Miijo Aamadu Hampaate Bah
Aamadu Hampaate Bah, e nder deftere mum tinndi Fulɓe tinndinooji, o wiyi caggal nde Geno tagi won semmbeeji dowrowi jeynge, hinndu, ndiyam e leydi, rewni heen ko ñale ndurmbeliiwe. Ngeen ñale jibini 22 nagge, Geno resndi ɗi Caamaaba Caamaaba baa ne itti nayi ɗii fof resndi ɗi gorko biyeteeɗo Ilo Yeladi Jaaƴe Saadiga Seŋre Boɗewa Maakama, baaba Heeɗelde Ilo. Ko noon aynaaɓe nayi mbaɗi jeyi, fuɗɗi ngaynaaka e ganndal nayi caggal nde ɓe mbaɗdi aadi tiiɗɗo hakkunde maɓɓɓe.
Caamaaba walla caanaaba, sifaa caamaaba, caanaaba ko tagoore haawniinde e nder tagooje ɗe Geno tagnoo, ko tagoore ummiinde e neɗɗo ko neɗɗo jibinta ɗum, kono jogiinde sifaa laadoori mbiyeteendi ngaadaata.
Caamaaba ko tagoore diƴƴeyankoore ɗuum firti ko kala ɗo nde waawi jibineede walla mawnude, nde wattindoyta ko e ndiyam, e maayo walla caanngol. Nde ñaamataa puɗol walla ko ummii e mum, nde wuuraani teewu, nde memataa kadi liingu. Caamaaba wuuri ko kosam ɓiraɗam.
Caamaaba ko tagoore heewnde kaawisaaji, heewnde ganndal e dokke, ko ɗuum jeyi sabaabu nde yaltinaa e kuuje guurɗe gaadoraaɗe, nde yantinaa e tagooje kaawniiɗe ɗe hakkille aadee roŋkata huɓindaade to bannge faamamuya. Won e nokkuuji baŋnge funnaange, caamaaba anndiraa ko ninkinanka. E nder Fuuta tooro, yimɓi ɓee ena nana caamaaba hay so e tinndi walla e nder daari, kono ɓe ɓuri woowde nande walla anndude ko joom maayo. E kuɗol Demmba Kah. Mami artu e jokkude ngol.


text:
Bindol: Surajo Teete
Lamlamɗo goɗɗo nanngaa nder wuyɓe, sarde ko ɓe piɗootirta e taadiiɓe polis, ton nder diiwal Nayja. Laamɗo on, jogiiɗo laamu digaci, ngu ci’el Tungan Iliya ni, nanngaama, ɓaawo nde polis’en ɓen hippii wuyɓe ɓen nder ladde ci’el ngel. To kamɓe wuyɓe ɓen lortini kippol ngol kamɓe maa. Ammaa polis’en ɓen saldori-ɓe, haa heɓi nannguki fasotooɓe 10, nder haa e lamlamɗo on
Kaalanoowo hukuuma taadiiɓe polis’en diiwal Nayja, Wasiu Abiodun, sarde ko o tabitinta wannguki huunde nden, o wi’ii, ɓaawo 10-en ɓen nanngaaɓe, no woodi tato kadi ndaɗidinɓe e nawne to ɓalli maɓɓe. Nden o hollii jaayndiyankooɓe goɗɗo debbo mbi’eteeɗo Sumayya Bello, jaaronoowo balmanko’en ɓen bayaanuuji sirraaɗi.
Yimɓe ni, neeɓii e tuumo lamlamɓe, siyaasaaɓe e maa taadiiɓe ɓen, nder mballitooɓe kuuɗe balmanko’en. Sabu nder diiwal Zamfara maa, naaki nde ngomnaajo diiwal ngal, Bello Matawalle, ɓorti woɓɓe lamlamɓe haa laamuuji maɓɓe. Sabu ɓe tuumiraama e naatuki kuuɗe wallutuki balmanko’en to diiwal ngal.
LAMLAMƊO NANNGAAMA NDER HONOOƁE POLIS’EN
Bindol: Surajo Teete


text:
Bindol Surajo Teete
Ardiiɓe leydi Mali ley ardungal Moctar Ouanne, e ballo maako Assimi Goita, surii tuumeteeɓe e liɓuki laamu lesdi ndin. Laamu lesdi ndin ni, ko laamu hiddeekwu, to piraaministaajo e ballo maako on, ardinaa laamu ngun, ɓaawo sooji’en, ley ardaangal Malick Diaw, njaɓti laamu lesdi ndin gila Ibrahim Boubacar Keita, nder lewru Juko nduuɓu saaliingu.
Tuumiraaɓe njaɓtutuki laamu ngun ni jooni, yo kamɓe njoweego’o (6) nder haa e piraaministaajo ɓoymaajo Boubou Cisse. Ɓe tuumiraama dawruduki ngam liɓuki laamu lesdi Mali, leɓɓi seɗɗannaaji ɓaawo njaɓtuki laamu ngun to juuɗe maɓɓe.
Lawya’en tuumeteeɓe ɓen, tabitinii ka leydi Mali ndin, e tuumirooɓe piiji ɗin limtaaɗi.
To on numtay ni, hooreejo majaliisa leydi Mali jooni, Malick Diaw, kanko ardiino sooji’en leydi Mali, to ɓe timmini laamu ABK. Nden o suɓaa ardaangal majaliisa leydi ndin, aranndeere lewu Bowte saaliindu.
LEYDI MALI SURII TASKANIIƁE LIƁUKI LAAMU LESDI NDIN
Bindol Surajo Teete


text:
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Ɗuum tinaa ɗoo e leydi hee tan ko nde koolaaɗo Kuuɓal ministeer geɗe nder leydi, hono Muhammed Haadii Maasiina nanngaa ñalnde aljumaa 12/02/2016. O nanngiraa ko wiyeede wonde muulirde wiyeteende Smith & Ouzman, wonnde to Angalteer, yeenii mo, kanko e jagge laamu goɗɗe, mbele ina halfinee muulngo karte e ɗereeji woote e hitaande 2009. Ina wiyee wonde o fuɗɗiima rokkude inɗe ɗeen jagge laamu goɗɗe keɓɗe e njeenaari hee, so ardiiɓe (directeurs) nokkuuji e nder minister mo o wonnoo oo, kam e jagge 4 jeyanooɗe e CENI. Ina sikkaa ɓeen keɓii gooto fof hakkunde 65 000 £ e 50 000 £ (miliyoŋaaji 25 e miliyoŋaaji 32 ugiyya).
Nanaama wonde laamu Muritani neldanooma doosiyee oo ko ina lewru. Nde Maasina noddaa, wuli. Ɓe mbiyi ko ɗuum addani ñaawooɓe ɓee neldude seedanteeje juppugol kaalis oo e konte ɗe o rokkunoo, gonɗe Farayse. Ko fawaade e ɗuum o nanngaa. Nanaama kadi wonde ñaawoowo oo ɗaɓɓiino nde Maasina neldatee toon mbele ɓe mbaawa heɗaade ɗum, kono ndeen ɗaɓɓaande yettaaki tawo laamu Muritani.
Nganndon tan, gila 2006, ko ooɗoo sosiyatee biyeteɗo Smith & Ouzman ministeer geɗe nder leydi mo Muritani kam e Goomu Ngenndiiwu Njaambureewu toppitiingu Woote (CENI) kalfinta peewnugol ɗereeji woote. Oo sosiyatee noon ɓooyii sikkiteede, sibu ñalnde 24/10/2006, lowre internet Cridem yaltinii kabaaru (http://cridem.org/C_Info.php?article=5500), kollitoowo wonde AMI (Agence Mauritanienne d’information) wiyii wonde njaru nanondiral ngal Smith & Ouzman e Muritani ko 700 000 $ Amerik (210 miliyoŋ ugiyya). Kono hade ɗuum, ñalnde 20/10/2006 PANA habrii wonde nanii wonde « gollodiiɓe ƴellitaare fotnooɓe yoɓde peewnugol miliyoŋaaji 4 ɗerewol woote minisipaal e depiteeji ñalnde 19 noowammbar 2016, mbinndii laamu Muritani ngam hawrude ɗum wonde kaaytii difaade ɗum. Kamɓe ɓeeɗoo gollodiiɓe wonɓe e les njiimaandi PNUD aɓe potnoo tottude fotde miliyoŋ e feccere dolaar (450 000 miliyoŋ ugiyya). Ina wiyaa e oon kabaaru wonde ina sikkaa saabii kaaytugol ngol ko sabu sosiyatee oo, no rokkiraa golle ɗee nii rewaani laawol, sibu ɗooftaaki laabi kalfingol golle, ɓe cuɓta tan ɓe ndokkaa…” Sikkitaare ndee ndeke ko gila ndeen fuɗɗii.
E hitaande 2009, ko adii nde Angalteer ummantoo sunnaade ɗum, jaaynde wiyeteende Mauritanies1 winndii « hol ko addani kadi halfinaaɓe woote Muritani kam e huunde e foksineeri ministeer nder leydi suɓaade kadi Smith & Ouzman ngam muulde ɗereeji woote ? … wiyaama aɓe njogii heen ndaamordi 25%… » (http://cridem.org/C_Info.php?article=33863).
E lewru oktoobar e noowammbar 2013, Biro kalfinaaɗo haɓde e njeenaari to Angalteer takki yimɓe 4 sosiyatee oo (Chris Smith (duuɓi 70), meeɗnooɗo ardaade sosiyatee oo) e Nick Smith (duuɓi 42), toppitiiɗo njeeygu, e Tim Forester (duuɓi 45), kalfinaaɗo njeeygu caggal leydi e Abdirahman Omar (duuɓi 37). Ñaawoore leydi Angalteer takki ɓeeɗoo yimɓe, wiyi ɓe ndokkii 413 552 £ (hedde 160 miliyoŋ ugiyya). Ñaawoore maɓɓe udditi ko ñalnde 24 saawiyee 2014. E oon sahaa, luulndo Muritani alaa fof no waɗaani mbele ɗee geɗe ina laɓɓitinee, sibu gila woote 2009, ango yenananoo wonde ɗereeji woote kuutoranooɗi e woote gardagol leydi 2009, ko « ñenngaaɗi ». Hankadi aɓe na ndañana jaakre maɓɓe 2009, dalillaaji. Kono, ɗuum addanaani laamu Muritani toppitaade geɗe ɗee, hay sinno kam ko waɗde feere hoto bone majjum nduttaade e mum. Ko ɗuum woni ko kewi hannde, caggal nde ñaawoore caggal leydi, to Angalteer fawi e Smith & Ouzman kuugal. Laaɓii tan, ardiiɓe leydi men ko kaalata e laaɓal e nuunɗal koo fof wonaa goonga e mum en. Ɓe ɗum woni goonga e mum en ɓee, ɓeen tuubakooɓe ɓe njuulataa, mbaɗii ko foti waɗeede koo, so ñaawde yeenɓe ɓee e fawde e mum en kuugal, e neldude laamu Muritani doggol yeenaaɓe ɓee, sibu kamɓe, ko waawi wonde e maɓɓe fof, ɓe njaɓataa naafigaagal, ɓe njaɓataa fenaande e nguyka, huunde wontunde ɓurɗi yooɗde e yaajde jikkuuji renndo men…
Wiyaama wonde muulirde ndee tottii mo fotde 15% njoɓdi ɓurtundi yoɓaa ndii, ɗuum noon, ina gasa tawa ko kaalis keewɗo no feewi. Wiyaama wonde o heɓi ko 413 552 £ (160 miliyoŋ ugiyya), hay so tawii kanko o ɗaɓɓunoo ko 900 000 $. Won wiyɓe nii, muulirde ndee yuppi kaalis oo ko e konte ɓiyiiko debbo gonɗo to Farayse. Wonaa kanko tan noon, sibu wiyaama won woɗɓe keɓi heen, gooto fof 60 000 £ (23 miliyoŋ ugiyya), tawi won heen njeyaa ko CENI.
Ko laaɓi tan, ko heɓtii Maasina koo, wonaa hannde walla e makko tan fuɗɗii, tee yah-gartaa fof, ko aada e njuɓɓudi laamu leydi ndii, tee seeɗa e njeenaari mbaawndi heɓeede e gollondire « marchés » dokketeeɗe e nokkuuji oogirɗe walla e awo walla e petroŋ (ciftoree hafeere Seyn wul Weydaan e Woodside, ekn ) ? Wayi tan ko no Farayse wiyata nii « l’arbre qui cache la forêt », woni « lekki wirni dunndu » sonngooɓe e yeenaaɓe « poids lourds » en ɓee, gufñotooɓe njeenaaje ɓutte ɗe pelle mawɗe hakkunde leyɗe e pelle ngenndiije njeenata ɗum en rewrude e konte banke laaɓɓinirɗe kaalisaaji tunwuɗi udditaaɗe e leyɗe winndere ndee. Hannde laaɓtanii yimɓe fof wonde denndaangal wooteeji juɓɓinanooɗi tuggi 2006 ko famɗi fof, faade hannde, laaɓtaani.
“So Maasina nanngiraama ko nanngiraa koo ne, hay gooto majjaani wonde nguyka jawdi laamu e njeenaari njeyaa ko e geɗe ɓurɗe horsineede e yaajde e nder Muritani. Ko ɗum ñawu e nder Afrik nii, ngu ɗaccaani hay hooreeɓe leyɗe.”
So a yilliima huunde e leeɗe Nuwaasoot walla Nuwaadibu tan a faamat ngalu leydi ndii ñaayaama tigi.
Foksineeruuji ɗi njoɓdi mum en waawaa hay wuurnude ɗum en no moƴƴi, inan peeroo e dañal kulɓiniingal, ina mahi wilaaji moolanaaɗi moolee, ina ndoga e otooji ñilkooji jaltuɗi jooni jooni isin, coodaaɗi ko tiiɗi, ina njogii cogge cogge gelooɗi e na’i, ina ɗannoo ko gasataa e nder winndere ndee, ina ngaaynoo miliyaaruuji miliyaaruuji ugiyya e geɗe puuyɗe, yimɓe fof ina kucciti e mum en.”
Ɗoo e nde laamu Muritani jaɓata furtinde ɓuji mawɗi goɗɗi njeenaari corniiɗi e mum ɗii, Maasina kañum hurtoyiima ñalnde 19/02/2016 to kasoo mawɗo Nuwaasoot oo, haa “mobbooru yawta” haa “tuubakooɓe njejjita”, wayta no hay huunde meeɗaano kewde nii. Sibu, eɗen njenanaa sakkii ndii njeenaari ndi wonaani hay dara so ƴeewdaama e ngaluuji baatirteeɗi jeese men, walla e ngaluuji “Snim” gaaynaaɗi, mbiy-ɗen sakkii ndee ajaande bonnde ko baylugol ɗereeji woote e hitaande 2009, tee, “hoohooɓe jiimnooɓe Maasina ɓee kala (Ministeer nder leydi, kalfinaaɗo kaayitaaji etaa-siwil, ardinooɓe CENI, kanndidaa joginooɗo laamu e oon sahaa) ina cikkaa mbaasaani tinde ɗum, walla nii wonde hoore ko kewi koo”. Heddii ko eɗen mbaɗda e koye men suuɗo-suuɗoondu, kono Alla kam hay huunde suuɗaaki ɗum, hay huunde daɗaani ɗum. No o weejniri hannde woote 2009 ɗee nii, maa o weejnir noon penaale goɗɗe baɗanooɗe walla coomaaɗe.
Aamiin
Bookara Aamadu Bah


text:
Gila fulfulde fuɗɗaa winndeede, saggitorɗe hino tafeede humindiree e ɗemngal Fulfulde ngal, ɗum ko wano wallifanɗe Faidherbe (1875), e Gaden (1969, 1972), e Taylor (1930), e Noye (1989), e Donald (1993), e Wolf (1995), e Zoubko (1996), e Omar Bah (2000), e nanndo maɓɓe. Ɗee janntaaɗe ɗoo fow ko hakkunde Faransi e Engele woni ko winndiraa ; wano: Dictionnaire fulfulde –français dialecte du Diamré, nord du Cameroun, nde Noye tafunoo hitaande 1989. Kono saggitorde Fulfulde – Arab maa Arab – Fulfulde tawaaka e majje.
Si en waɗtanii yiila, en taway haa fewndo men hannde, noone ɗiɗi e saggitorɗe hino ŋakkiri ɗemngal Fulfulde ngal, ko ɗen ngoni:
a. Saggitorde Fulfulde (tan) : hara ko helmere fulfulde nden firetee e gowlaaɗi fulɓe seertuɗi, ko e ɗum nafoore heɓotoo hakkunde ɓiɗɓe leñol ngol, maa kala wiɗtotooɗo e Fulfulde. Helmere kala anndee iwdi mun.
Sonna Chritiane Seydou hino tafi saggitorde nannditaynde e ngoo miijo, ɗum ko tiitoraande makko : « Dictionnaire pluridialectal des racines verbales du peul : Peul-français-anglais(1998) ».
[irp posts= »794″ name= »Jannde – So ɗemngal men tabitay, ko maa ngal yuɓɓondira »]
Nden saggitorde hay si tawi e faransee-angele nde firtaa, iwata wonde ko caltuɗe ɗemngal Fulfulde ngal nde mofti ; ɗen ngoni caltuɗe Senegaal, Mali, Najeeriya, e Kamaru). Ko sugu ndee saggitorde ɓaariinde e fulfulde woni ko ŋakkiri ɗemngal ngal fewndo hannde.
Men humpitike wonde Cerno Tafsir Moɓi Jallo, toon to Gine hino winndi Saggitorde Pular-Pular, kono nde yaltaali taho sakko men ƴellitoo nde. Haawnaaki hara woɗɓe goo kadi hino ufnii e sugu ɗen golle.
b. Saggitorde Fulfulde – Arab e Arab – Fulflde: Ɗum ɗoo kan heɓaaki haa jooni, yawti ko Gaden en Faidherbe en e nanndo maɓɓe en moftunoo yoga e kelme Fulfulde eggaaɗe e Arabre, ɓe firti ɗum e caggitorkoy hawrukoy.
Fulfulde – Arab maa Arab – Fulfulde heɓaaki taho e kuuɓal, (e anndal am). Woɗɓe non fuɗɗike tafude sugu ɗen caggitorɗe toon to Senegaal, men hawrii e wonde, kono nde wonaali si wanaa fuɗɗorde. Ko wano non deŋtal ISESCO ngal kadi yaltinii caggitorgel tokosel Arab – Fulfulde, hingel ɓahii e caltuka pular kan Gine. Nden kadi ko fuɗɗorde.
[irp posts= »149″ name= »Hol ko heddanii ɗemngal fulfulde ? »]
Hannde hannde, Fulfulde nden hino hann’di e ɗen caggitorɗe sabu piiji ɗiɗi :
– Aranun ɗum : fii tafugol konnguɗi diina ɗin firta ɗi ka fulfulde, ngam firugol
defte diina ɗen newanoo ɓiɗɓe leñol ngol ; ɗen golle fuɗɗano fewndo
maamiraɓe men, wano helmere « toɓɓe » malla « kaɓɓe » hino anndanoo firo
mun gila Aadamawa haa meemoya sera Fuuta Jaloo, wonde ko « tawhiid ».
– Ɗimmun ɗum : Fii honynanngol ɓiɓɓe fulɓe hoɗuɓe e leyɗe Arab ɗen
faamirgol kelme Fulfulde ɗen ka ɗemngal Arab. Ekn.
Si tawii eɓɓoore saggitorde Fulfulde – Arab e Arab Fulfulde laatoto, ko maa ɗum wano golle kafaaɗe hakkunde jamaaji ɗin fof, walla nden feere iwra deŋte mawɗe wano Akademii si ɗum heɓotono.


text:
Ɗum ko duwaawu wonande Moritani, caggal nde laamu Abdul Ajiiju joofi ñalnde 1 ut 2019, lomto makko Gaswaani fiilaa hooreejo leydi. Waɗi ɗum wonande en duwaawu, ko duuɓi sappo ɗi Abdul Ajiiju ardii leydi ndii, daande ko wootere, woondu faaɗeende ko wooturu, hay laamu ngootu meeɗaa ɓittirde nii ɓesngu mum to bannge dañal, geɗe keewɗe mbaɗaama ɗe meeɗaa yiyeede, ko wayi no jeeyngol ekkolaaji …
Yah hello 3
Ɗum ko duwaawu wonande Moritani, caggal nde laamu Abdul Ajiiju joofi ñalnde 1 ut 2019 e nder piilungal lomto makko Gaswaani. Waɗi ɗum wonande en duwaawu, ko duuɓi sappo ɗi Abdul Ajiiju ardii leydi ndii ko faaɗeende kawru-ɗen gila e ɓeydagol cogguuli, ŋakkeende nokkuuji ɗo gollaa, borjugol jaŋde (ko arwata e bakkaloriya, hitaande kala ine ustoo), tilfugol jawdi laamu, ndi o huninoo daɗndude e sahaa nde o saaynotoo laamu ndee. Kono ko tengiti ngal dow fof, ko duttoragol caggal seeɗa e ko woodanoo e ngootaagu leydi ndii : paltoor leƴƴi wontii dawrugol kooningol e nder leydi hee, leƴƴi ɓaleeɓe ɓuri lorde heen wonii ko lolliri hardaneeɓe, haalpular en, soninkooɓe maa jolfuɓe ; ngal paltoraagal ina fuŋŋinii haa ɓurti gila e nder njuɓɓudi laamu, gollagol e liggeyaaji laamu e nder konu, jiytagol koye maɓɓe e nder jaayɗe (rajo walla tele) ekn. Ko o yeeytinoo nde o follata laamu (laamanaade miskineeɓe, daɗndude jawdi laamu e wujjooɓe ɗum) kono maa mbiyaa ko yonta hannde oo fof jawdi laamu ɓuri waasde hisde (njangu kay ummorii ko dow).
Kono, e oo sahaa eɗen ngondi e nguumu-ngaamaldi, laamu Abdul Ajiiju kam yahii walla yahaani tawo ?
Ɗum ko naamnal ngal yimɓe kala naamnittoo, teeŋti noon e sahaa nde kalfinaaɗo konngol laamu kesu nguu wiyi « guwarnama keso oo ko jokkere laamu Abdul Ajiiju » etee ko jam tan roni ɗum. Ko goonga, yoga e jaagorɗe laamu kesu nguu ko hoolaaɓe Abdul Ajiiju kono kadi won jaagorɗe kese naati e guwarnama hee, ɓurɗe seeɗtaneede wonde haralleeɓe, kono wonaa dawriyaŋkooɓe, ɓe tottaa kadi ko ɓe mbaawi jogaade.
Caggal tottirgol golle, Abdul Ajiiju ɗanniima feewi leydi Turki kañum e ɓesngu mum kala, o rusii geɗe keewɗe, e ko haaletee « o yaari ko jamma, o naworii wolisaaji keewɗi baɗɗi kaalisaaji : dolaar, ero ekn.» feewɓe e juuɗe ɗe ina mbiya ko « 300 » wolis. Ko laaɓi koo tan, o yoɓii diminnaaji keewɗi wonande daraninooɓe mo e sahaa nde o laamii ndee : o rokkirii otooji, o rokkii jamirooje to bannge awo, lowe leydi (teereŋaaji) e geɗe baaɗe noon, kono ɗum fof ko e dow keeci ɓesngu Moritani, sabu ko jawdi dowla. Ɗum ko ngoƴa mawɗo wonande leydi ndii e sahaa nde wiyetee booñuuji laamu ko mehi etee yooro inan dooki leydi ndii sabu leelgol toɓo.
Weeyo politik ngoo ina niɓɓiɗi tawo, sabu yaakoranoo ko wooteeji poti ko ñawndude luure e nder leydi, ñaawa hakkunde luulndo e jogitiiɓe e laamu, kono ɗiiɗoo wooteeji ɓeydi ma a taw ko luure sabu luulndo ngoo e ko huuɓtidini heɓtinaani wonde foolaama (kanndidaaji 4 keɓtinaani poolgu Wul Ghaswaani) sabu ɓe kolliti ko ɗi laaɓtaani ; sabu gila e fuɗɗoode, laamu nguu jaɓaani yo doggol wootooɓe wiñe, sunnee, jaɓaani yo luulndo naat e nder ko lolliri CENI (no sariya oo yamiriri ɗum nii, potal e nder terɗe, ko sagata dañi fof sagata banndum daña ko foti noon), jiidaani noon e geɗe ɗe ndewaani laawol ɗe laamu nguu huutorii : njeenaari, waawnere won yimɓe, jilɓugol won birooji ekn. So tawii ko ɗum ɓuri saabaade baasgol woote ɗee laaɓtude kono eɗen poti heɓtinde wonde peƴtagol luulndo ngoo ɓeydii jaastinde doole mum, banndam-banndaagu hooniima ngol laawol, ko ɗum addani wootooɓe feƴtitaade e nder leƴƴi, ko ɗum waɗi luulndo ngoo foti hiiseede ko ngo gallii tawde ngo roŋkii nanondirde e kanndidaa gooto walla kam denndinɗo yimɓe heewɓe. Ɗum newnanii Ghaswani (walla, biyen tan Abdul Ajiiju) ko ummaninoo koo hay so tawii noon poolgu maɓɓe ko fiɓanoo ko waawi keewde fof, ɓe keboraani yahde « 2e tuur » ko ndaarooɓe politigi fof njooɗtorinoo.
Kono ko teskini kadi, ko hay senngo laamu nguu ko luurdungo hakkunde wonduɓe e Abdul Ajiiju e lannda UPR e wonanɓe Gaswaani laamiiɗo keso oo, adiiɓe ɓee kiisii ko ngoni ko e ɗaweede e laamu hee, sabu ɗum feeñii e guwarnama keso oo, heddiiɓe ɓee kañum en fof e waasde ɓoraade laamu Abdul Ajiiju haa laaɓi, ina yaakoraa ina njiɗi addude kesam-hesaagu seeɗa, mbele yimɓe ɓee ina ɗaminoo wonde mbayliigu e laamu Abdul Ajiiju maa waɗ. Abdul Ajiiju noon yo faam haalpulaar en ina mbiya « laamu lumortaake ». Jooni kam alaa ko laaɓi tawo, woodi “ko dir mi heƴa, alaa mi diraani”, to bannge Gaswaani, ko niɓɓere kunuus tawo hay so tawii ɓadtiiɓe mo e banndiiko en ina keppi e loɓɓaade e “faandu njuumri nduu”, dageeje Abdul Ajiiju kaaraani tawo, etee ina ngoongɗini e nder hakkillaaji mum en wonde o yahaani tawo walla nii ko o gartoowo.
Gollotooɓe politigi heewɓe ina ngoongɗini waawi yaltinde Muritani hannde e kaayaa mbeeyaa mo wondi hannde oo tan (luulndo ina jeyaa e ɓeen), ko kaaldigal hakkunde ɓeen gollotooɓe politigi, tawa noon ko kaaldigal goongiranteewal, tawa wonaa “fuunti funeere” nde Abdul Ajiiju ɓami waɗde gila e “nanondiral ndakaaru”. Ngaal kaaldigal addanta luulndo jogaade e Gaswaani hoolaare wonde ina yiɗi addude mbayliigu no fotiri fof e ko Abdul Ajiiju waɗatnoo koo, luulndo ngoo ummoo e darnde nde darii ndee, heɓtina ko woodaa koo. Ɗum firti ko ngalɗoon kaaldigal ina foti jeyeede e ngoƴaaji mum gorwori laɓɓitinde laabi wooteeji tawa ina tuugoo e no sariya wiyri nii. Ko ɗuum tan waawi gaddaade jam e ko duumii, caggal Abdul Ajiiju waasa finirde en.
Gelaajo


text:
Ko dew & gor ( dewum e gorum ) tan woodi e tagoore waɗnde wonki, ko ɗuum tan kadi pulaar haali ɗoon.
Ko ɗuum waɗi innde kala ko gorum e dewum, innaa ɗoon abbitinee e huunde nde.
Neɗɗo gorko – neɗɗo dewo ( debbo ).
Kono noon wiyaa tan gorko e debbo sabu ina anndaa kamɓe ɗiɗo fof ko ɓe yimɓe, ko kamɓe ɗiɗo tan kadi ngoni yimɓe.
Ko wonaa yimɓe ko ne ko noon tan : puccu ngoru – puccu ndewu ( ndebbu )
Mbabba ngora ( ngorba ) – mbabba ndewa …
Mbaroodi ngordi – ndewri
Kankaleewal goral – dewal.
Ndamndi e njawdi e ngaari ina ɗesi selde innde ngoraagu nde, tawnoo ko ɓuri heewde heen ko ngoraagu e ndewaagu innaa ɗoon ; gor & dew, dewo ko dewɗo walla dewaaɗo , ko rewondirde tan woni ɗoon , nde tawnoo pulaar haalataa ko anndaa walla ko anndaano, ɗemngal kadi ko gayno ina majjiree jawdi mum !
Ko ɗuum waɗi pulaar itti ” dewo ” waɗti ɗum ” debbo ” haa woowiraama noon, kono paamen so wiyaama :
debbeo
mbaalu ndebbu
nagge rebbe
gertogal debbal.
Ɗuum yaltii rewde e rewondirde e kuuɓal wontii debbude.
Mbaalu ko ndewu.
Nagge rewe
Gertogal dewal, [ maa wood noon biyɗo gertogal debbal wiyetaake , kono noon ko addi mbaalu ndebbu nagge rebbe , ko ɗuum fotnoo addude gertogal debbal, kono noon pulaar goowaaɗo mo sellaani jaɓnat ɗo salna too tawa ko e mbaydi ngootiri.
Bindol: Idriisa Ka